Enyhe vasárnap

A korábbi napoknál némileg enyhébb időjárásra számíthatunk ma térségünkben. Változóan felhős területek egyaránt lesznek a hosszabb-rövidebb napos időszakok mellett. A délutáni órákban környékünkön 13 fokot is mérhetünk.

Az előrejelzések szerint jövő hét első felében továbbra is mérsékelten felhős, ködös időjárás jellemzi majd a korai órákat, délutánra azonban kisüt a nap. Számottevő csapadék leghamarabb csütörtökön várható, ekkor ugyanis egy hidegfront érkezik térségünkbe és megnövekszik a felhőzet.

Enyhe, kellemes vasárnap

A korábbi napoknál enyhébb, naposabb időjárás várható ma térségünkben.

Ma november 14-e, vasárnap van.
Helyenként felhős területek is lesznek.
Ma hosszabb-rövidebb időre kisüt a nap.
Ma a délutáni órákban 13 fokot is mérhetünk.
Jövő hét elején a reggeli órákban
marad a felhős, ködös időjárás.
Délutánonként ki fog sütni a nap.
Jövő hét elején is enyhe időjárás várható.
Csapadék leghamarabb csütörtökön alakulhat ki.
Csapadék ugyanaz, mint az eső.
Csütörtökön hidegfront érkezik térségünkbe.
Csütörtöktől esős, felhős időjárásra számíthatunk.
Csütörtök november 18-a lesz.


Szebbnél szebb kézimunkák Oromon

A főszervező a Petőfi Sándor Művelődési Egyesület kézimunka szakosztálya és a Zengő Tájház Nők és Fiatalok Kézműves Egyesületének tagjai.

Nőnapi kézimunka-kiállítást tartottak Oromon. Szebbnél szebb díjazott alkotások kaptak helyet a bemutatón. A kézimunkákat falubeli nők készítették, a Zengő kézműves szakköre pedig a mézeskalácsokat és nemez anyagokat. Az eseményt citerazenével nyitották meg.
Kormányos Kávai Lívia gyermekkora óta foglakozik horgolással és hímezéssel. Most a kiállításra hatvan év munkáját hozta el bemutatni. „A mostani kiállításra elhoztam a horgolásaimat, fehér hímzéseimet, színes hímzéseim. Közöttük van húsvéti terítő, karácsonyi terítő. Színesek általában alkalmi jellegűek.”
Sándor Ibolya az internetről tanulta meg tojásdíszítést fortélyait. „Fúrógéppel fúrtam ki őket. Ezután átdolgoztam, befényeztem. Ezt egy öt éve csinálom és nagyon szeretek ezzel foglalkozni. Nagyon technikás a tojáskészítés, de más nem csinálja Oromon.”
Magyarságunkat minden lehetséges módon ápolni kell - emelte ki Újvári Zsombor a VMSZ köztársasági parlamenti képviselőjelöltje. „Magyarságunk egyik alappillére a nyelv mellett, azok a hagyományok, azok a hagyományos kézimunkák, vagy magyar motívumokkal teli kézműves termékek. Legyen szó akár csipkéről vagy hímzésről vagy egy mézeskalácsról, amelyekre mikor ránézünk, akkor tudjuk, hogy jó helyen vagyunk és ez hozzánk tartozik.”
Muhi Zsuzsanna, elnök, Zengő Tájház: „A nőnapi kézimunka kiállítás már évek óta megszervezzük. Most társul hozzá a Zengő kézműves műhely, mivel ezt a programot befejeztük. Ennek próbáltunk egy ünnepi hangulatot keríteni és alkalmunk volt ezt most kihasználni.”
A tervek szerint az egyesület a jövőben gyermek táborokba is elviszi majd a nemezelés és a mézeskalács sütés fortélyait, mivel a fiatal generáció is nagy érdeklődést mutatott az egykori mesterségek iránt.

Szebbnél szebb kézimunkák Oromon

Nőnapi kézimunka-kiállítást tartottak szombat délután Oromon.

Orom 1 falu Vajdaságban.
Szombat március 5-e, tegnap volt.
Szebbnél szebb kézi munkával készített
alkotásokat lehet megtekinteni
a nőnapi kiállításon Oromon.
A nőnapi kézimunka-kiállítás főszervezője
a Petőfi Sándor Művelődési Egyesület
kézimunka szakosztálya
és a Zengő Tájház Nők és Fiatalok
Kézműves Egyesületének tagjai.
A kézimunkákat falubeli nők készítették.
A kiállításon szépen díszített mézeskalácsok
és nemez anyagok is láthatóak.
A kiállítást tegnap délután nyitották meg
citerazene kíséretével.
Kormányos Kávai Lívia gyermekkora óta
foglalkozik horgolással és hímezéssel.
A kiállításra 60 év munkáját hozta el bemutatni.
A kiállított alkotások között horgolt
és hímzett húsvéti és karácsonyi terítők is vannak.
Sándor Ibolya 5 éve foglalkozik tojásdíszítéssel.
A nőnapi kiállításon különböző
díszített és kifúrt tojásokat is meg lehet tekinteni.
Oromon Ibolya az egyetlen,
aki tojásfúrással és tojásdíszítéssel foglalkozik.
Tervek szerint az egyesület
gyermektáborokban is bemutatja majd,
hogyan kell nemezelni és mézeskalácsokat
készíteni és díszíteni.
A fiatalság nagy érdeklődést mutat
a régi mesterségek iránt.


Az influenza időszakában különösen fontos a helyes táplálkozás és életmód - hívta fel a figyelmet a magyar Dietetikusok Országos Szövetségének elnöke vasárnap az M1 aktuális csatornán.

Szűcs Zsuzsanna hozzátette: a megfelelő táplálkozással erősített immunrendszer gyorsabban és könnyebben legyőzi a betegségeket. Mint mondta, az egészséges találkozást rendszeres, napi háromszori étkezéssel és a szezonnak megfelelő zöldség- és gyümölcsfogyasztással lehet megalapozni. Fontos még a rostokban gazdag élelmiszerek, azaz a gabonafélék, hüvelyesek és hagymafélék fogyasztása - tette hozzá.

Egészséges táplálkozás az influenza időszakában is

Nagyon fontos az egészséges táplálkozás és a helyes életmód az influenza időszakában is.

Egészséges táplálkozás
például a sok gyümölcs
és zöldség fogyasztása.
Helyes életmód például
a gyakori mozgás
vagy sportolás,
egészséges ételek
evése és
az egészséges italok ivása.
Egészséges ital
például a víz
vagy a gyümölcslé.
Ha egészségesen
táplálkozunk, és
helyes életmód szerint
élünk, akkor erősebb
az immunrendszerünk,
és nehezebben
leszünk betegek.
Az őszi és a téli
hónapokban sok
az influenzás beteg.
Az influenza 1 megfázásos
betegség.
Vigyázzunk magunkra,
és figyeljünk
az egészséges
táplálkozásra,
helyes életmódra.


BBQ-, grill- és rostélyfesztivál és verseny Topolyán

BBQ-, grill- és rostélyfesztivált és versenyt szervez a topolyai Termelők Egyesülete június 5-én, a topolyai tóparton.

Az Amerikában hagyományos BBQ sütési mód újdonságnak számít ezen a vidéken. Lényege, hogy a húst fatüzeléses készülékben, úgynevezett szmókerekben készítik el lassú tűzön, hosszú idő alatt. A fesztiválra várják a csapatok jelentkezését, a nevezési díj 2000 dinár, ami 3 kilogramm különböző fajta húst tartalmaz, a többi hozzávalót a csapatoknak kell biztosítani. Nem kötelező versenyezni, aki viszont szeretne megmérettetni BBQ, rostély vagy grill kategóriában indulhat a gasztronómiai versenyen. Bővebb tájékoztatás és jelentkezés a +38164/862-4444 számon vagy a bpoljoprivrednik@gmail.com e-mail-címen.
Tomik Nimród, szervező: „A magyar grillszövetségnek az elnöke jön majd, ő lesz a zsűri egyik tagja és az ő társai, tehát nagyon komoly szakmai zsűrit tudtunk elhozni ide Topolyára. Vegetáriánus kategóriában is indulnak. Valamint fontos, hogy rostélyos kategóriában is, tehát ha valakinek nincs ilyen sütője és nincs lehetősége arra, hogy barbecue-t készítsen, akkor nyugodtan részt vehet a rostélyfesztiválon is. Még egy érdekességet emelnék ki, hogy lesz kisszakács verseny is, ami annyit tesz, hogy 16. életévüket be nem töltött ifjak is részt vehetnek, fiúk, lányok, akár csapatban is. Ott pedig a zsűrizés úgy fog működni, mint ahogy láthatjuk egyes főzőműsorokon, tehát az elkészített roston készített ételt a zsűri elé teszik, a zsűri pedig egyből véleményt is fog róla mondani.”

Rostélyfesztivál és verseny Topolyán

BBQ-, grill- és rostélyfesztivált és versenyt szerveznek Topolyán június 5-én.

A rostélyfesztivált és versenyt
a topolyai tóparton szervezik meg június 5-én.
A topolyai Termelők Egyesülete
szervezi meg a rostélyfesztivált és versenyt.
A BBQ 1 új sütési mód, ami Amerikából származik.
A fesztiválra várják a csapatok jelentkezését,
akik BBQ-t, grillt vagy rostélyt sütnek.
A rostélyfesztiválra jelentkező csapatok
benevezési díja 2000 dinár.
Ez az összeg tartalmaz 3 kilogramm
különböző fajta húst.
A többi hozzávalót a csapatoknak kell biztosítani.
Aki szeretne részt venni a BBQ-, grill- és rostélyversenyen,
még több információért
a következő telefonszámot hívhatja fel:
+38164 862 4444
A rostélyfesztivállal kapcsolatos kérdéseiket
a következő e-mail címen tehetik fel:
bpoljoprivrednik@gmail.com.
A versenyen zsűri értékeli majd az elkészült ételeket.
A magyar grillszövetségnek az elnöke
és társai lesznek a zsűri tagjai
a topolyai rostélyfesztiválon.
A fesztiválon lesz még kisszakács verseny is.
Ez azt jelenti, hogy a 16 évnél fiatalabbak is
részt vehetnek a versenyen, akár csapatban is.


Több mint két kilométeresre sikeredett az idei turiai fesztivál rekordkolbásza

38. alkalommal szervezik meg Turián a Kolbászfesztivált. A nyers, füstölt, szárított és sült húskészítmények rajongóit többnapos rendezvénysorozat várta. A fesztivál fő látványossága a világrekorder kolbász volt, amely idén 2038 méteresre sikeredett.

A Szenttamás községhez tartozó település felélénkül, amikor ellepik utcáit a látogatók, és a környéket frissen sült kolbász illata lengi be. A helyieknek külön öröm, hogy sokan ilyenkor hazalátogatnak.
Miodrag Jokić, Turia: „Eljönnek a gyerekek és a rokonság, megvendégeljük őket otthon, és sétálunk egyet a szép napon. Itt vannak az unokák is, és minden évben egyre szebb és szebb.”
A rendezvény néhány napjára Turia, ha nem is a világ, de Vajdaság közepe lesz. Aki egyszer volt, gyakran visszatér, de évről évre új látogatókat is vonz az egyik legismertebb kolbászfesztivál.
Milan Srdanović, tag, Turia HK: „A Kolbászfesztivál lehetőséget ad nekünk arra, hogy hirdessük magunkat idegenforgalmi szempontból, de mint egy komoly hely, egy komoly falu és egy komoly község is. Arra törekszünk, hogy a Kolbászfesztivál minden évben egyre nagyobb és jobb legyen, és hogy minden évben olyan tartalmat adjunk hozzá, ami előző években nem volt.”
A turiai mellett sok más kolbászfajtát is meg lehetett kóstolni és vásárolni. Mindenkinek megvan a saját receptje, de végső soron ez is csak ízlés kérdése.
Ištvan Tot, tag, Kolbászfesztivál Egyesület: „Aki azt mondja, hogy a kolbászkészítésnek megvan a titka, az nem mond igazat. Itt nincs titok. Jó hús, jó paprika, bors, hagyma, és nincs itt mit okoskodni. Az egyetlen különbség az, hogy ki szereti a csípőset, és ki nem.”
A nagy kolbászt elsőként Branislav Nedimović, szerb mezőgazdasági miniszter vágta el, hagyományos turiai bicskával. A két kilométernyi kolbászt ezt követően 1-2 órán belül felvásárolták, méterenként 600 dináros áron.
A látogatókat mindhárom nap gazdag zenés-művelődési program is várta a színpadon.

Több mint 2 kilométeres kolbász a turiai kolbászfesztiválon

Idén 38. alkalommal szervezték meg Turián a Kolbászfesztivált.

Turia 1 település Vajdaságban.
A turiai kolbászfesztivál 3 napos rendezvény.
A turiai kolbászfesztivál pénteken kezdődött
és ma fejeződik be.
Péntek február 25-e volt.
Ma február 27-e van.
A turiai kolbászfesztiválon nyers, füstölt,
szárított és sült húsok is várják a látogatókat.
A fesztivál legnagyobb látványossága
a világrekorder kolbász volt.
A világrekorder kolbász 2038 méter hosszú lett.
Világrekord azt jelenti, hogy a világon
ez a leghosszabb kolbásza.
A turiai kolbászfesztiválra minden évben
sok látogató érkezik.
A turiai lakosok örülnek, mert ilyenkor
sokan hazalátogatnak Turiára.
A turiai kolbászfesztivál idején, az egész környéken
finom sült kolbász illat van.
A turiai rendezvény Vajdaság egyik
legismertebb kolbászfesztiválja.
A turiai készítésű kolbász mellett
még sok más kolbászfajtát is meg lehetett kóstolni
és vásárolni a kolbászfesztiválon.
A 2 kilométer hosszú kolbászt felvágták.
Ez után 2 órán belül már fel is vásárolták a látogatók.
Méterenként 600 dinárba került ez a kolbász.
A látogatókat mind 3 nap érdekes
zenés programok és művelődési programok várták
a turiai színpadon.


Extrém erős UV-sugárzás lesz ma

Napos, meleg időnk lesz ma is, csapadék sehol sem valószínű. Délután akár 31-32 fok is lehet.

Az UV-sugárzás 11 és 15 óra között többfelé extrém erős lesz, gondoskodjunk bőrünk megfelelő védelméről. Nagy lesz a napszúrás veszélye is, így napközben kerüljük a tartózkodást a tűző napon.
Térségünkben az elkövetkező napokban is tombol majd a kánikula. Napos, gomolyfelhős, igazi nyaralóidő várható. Néhol már forróság valószínű, hétfőn 35-36 fokos csúcsértékkel. Kedden és szerdán a forró napsütést csak kevés gomolyfelhő zavarja, a jövő hét közepén akár 37-38 fokos forróság is lehet. Csütörtökön a megélénkülő északnyugati szél pár fokkal frissebb levegőt hozhat, de még így is marad a kánikula 32 Celsius-fok körüli értékekkel. Elszórtan lehet zápor, zivatar a sok napsütés mellett.

Nagyon erős lesz ma az UV-sugárzás

Ma extrém erős lesz az UV-sugárzás térségünkben.

Ma június 20-a, vasárnap van.
Az UV-sugárzás a Nap erős sugarait jelenti.
Ma is napos, meleg időjárás lesz.
Csapadékra ma sem kell számítani.
Csapadék ugyanaz, mint az eső.
Ma délután akár 32 fokos hőmérséklet is lehet.
Az UV-sugárzás délelőtt
11 óra és délután 3 óra között lesz a legerősebb.
Ebben az időben a legjobb, ha mindenki
a hűvösben marad.
Akinek a napra kell menni, annak fontos
bekenni a bőrét fényvédő krémmel.
Ma nagy lesz a napszúrás veszélye is
az erős UV-sugárzás miatt.
Aki napszúrást kap, annak fáj a feje, szédül és hány.


Levendulaszüret Topolyán

Megkezdődött a levendulaszüret a Topolyai Művésztelep ültetvényén. Az úgynevezett nulladik napon ingyen szedhették a levendulát az érdeklődők, és kézműves foglalkozást is szerveztek számukra a helyszínen.

A levendulaszüretnek idén is lesznek kísérőrendezvényei: jógaóra és koncertek.
Sorban érkeztek kedd délután a levendula szerelmesei a topolyai Művésztelep ültetvényére, ahol ingyen szedhették az illatáról és nyugtató hatásáról ismert növényt. Teltek a kosarak és a dobozok, hiszen a levendula számos felhasználási lehetőséget rejt magában. Szente Hermina, Bácskossuthfalva: „Immár harmadik éve eljöttünk szedni. Minden évben ilyen kis párnácskákat szekrénybe, autóba valót. Valójában az illatot nagyon kedveljük, magát a levendulának az illatát.”
Megtelt a művésztelep galériája is, ahol az ügyes kezű hölgyek díszeket készítettek a frissen szüretelt levendulából. Németh Dulity Natália, Bajsa: „Nagyon tetszett a levendula szedése, és tele volt még méhecskékkel, lepkékkel, amik zsongtak körülöttünk, és így élvezetés volt szedni. A műhelymunkán először vagyok itt, és most a ballagások következnek, ezért ilyen kis ballagási kosarat készítettünk, és többféle választék volt. Én a ballagási kosár mellett döntöttem, meg haza is vihetjük, és azokat ilyen kis kötegekben készítjük el, hogy otthon akkor fel lehessen akasztani.”
A levendulaszüret idején továbbra is szerveznek kézműves foglalkozásokat és egyéb kísérőrendezvényeket is. Csípe Tímea, igazgató, Topolya Község Művelődési Háza: „Idén is lesznek koncertek. Keddenként, június 11-én és 18-án lesznek a koncertek. Este hét órakor kezdődnek viszont más rendezvények. Idén jóganapot is tartunk, már a következő héten, ami június 4-én 6 órakor kezdődik. A programok mindig ingyenesek.”
A topolyai levendulaszüret hivatalosan június 2-án, vasárnap kezdődik. Ekkor az érdeklődők 200, illetve 400 dináros papírtasakokba szedhetik a levendulát. Aki csak nézelődni vagy fényképezkedni szeretne, annak a belépő 100 dinár. A szüreti napok és a kísérőrendezvények időpontjáról a legnagyobb közösségi oldalon, vagy a művelődési házban értesülhetnek az érdeklődők.

Levendulaszüret Topolyán

Kedden volt a levendulaszüret nulladik napja.
Kedd május 28-a volt.
A nulladik napon az érdeklődők ingyen szedhették a levendulát.
Kedden az érdeklődők számára
kézműves foglalkozást is tartottak a Topolyai Művésztelepen.
A levendula az illatáról és a nyugtató hatásáról ismert növény.
Kedden nagyon sokan szedték a levendulát Topolyán.
A levendulaszüret idején idén is lesz jógaóra és koncertek.
Keddenként vagyis június 11-én és 18-án lesznek a koncertek.
A koncertek este 7 órától kezdődnek.
Június 4-én délután 6 órakor jóganapot tartanak.
A levendulaszüret idején a jóganapok
és a koncertek is ingyenesek lesznek.
A topolyai levendulaszüret hivatalosan június 2-án, vasárnap kezdődik.
Vasárnap az érdeklődők 200 dináros és 400 dináros
papírtáskákban szedhetik a levendulát.
Aki csak nézelődni vagy fényképezkedni szeretne,
annak a belépő 100 dinár.
A levendulaszüretről és a különböző programokról
a Facebook oldalon vagy
a topolyai művelődési házban értesülhetnek az érdeklődők.


Havazás és jegesedés miatt adtak ki riasztást

Sárga és narancssárga riasztást adtak ki egész Szerbiára havazás és ónos eső miatt a hét elejére.

Emiatt fokozott óvatosságra intik a közlekedésben résztvevőket. Hétfőn délelőtt a hőmérséklet -5 és +2 fok között alakul. Szerbia nyugati, középső és délnyugati részén várható kiadós havazás, egyes helyeken akár 30 centiméter vastag hó is hullhat. Ónos eső Bánátban és Kelet-Szerbiában fordulhat elő.

Sárga és narancssárga riasztást adtak ki egész Szerbiára havazás és jég miatt a hét elejére.

A sárga és a narancssárga riasztás azt jelenti,
hogy a havazás és a jég miatt
veszélyesek lehetnek az utak.
A havazás és a jég miatt csúszósak lehetnek az utak.
Ezért óvatosan és figyelmesen kell
közlekedni az utakon.
Ma délelőtt -5 fok és +2 fok között alakul a hőmérséklet.
Ma január 10-e, hétfő van.
Havazás ma is előfordulhat Szerbia egyes részein.
Egyes helyeken akár 30 centiméter vastag hó is hullhat.


Jön a hó – elmondjuk, mikor

Erős havazás érkezik a térségbe a hétvégén - írja több meteorológiai oldal is. A prognózisok szerint pénteken este, szombaton délelőtt köszönthet be az igazi tél.

A hőmérséklet kicsivel 0 fok alá csökken, így a lehulló hó hosszú távon is megmarad. Ehhez járul az erős szél, ami miatt a szubjektív hőérzetünk -12/-13 fokot jelezhet. A havazás várhatóan vasárnapra már csillapodni fog.
Szerbia hegyvidéki részein azonban szinte egész januárban számíthatunk hóesésre, a Köztársasági Hidrometeorológiai Intézet Zlatibor és Kopaonik térségére is folyamatos havazást jelez.
A hétvégén egyébként Európa-szerte lecsapott a tél: az olaszországi Dél-Tirolban lavina ölt meg egy síelő házaspárt, Ausztriában a hó miatt le kellett zárni az alpesi átkelőt.

Érkezik a havazás

Erős havazás érkezik térségünkbe a hétvégén.

Hétvége szombat
és vasárnap.
Az időjárás-előrejelzések
szerint péntek este
és szombat délelőtt
érkezik az igazi tél.
Péntek január 8-a,
szombat január 9-e lesz.
A hétvégén fagy lesz,
ezért a lehulló hó
meg fog maradni.
Fagy akkor van,
amikor 0 fok alatt van
a hőmérséklet.
A hétvégén erős
szélfújás is lesz,
ezért hidegebbnek
érezzük majd a levegőt.
Vasárnapra lelassulhat
a havazás.
Vasárnap január 10-e lesz.
Szerbia hegyvidéki
részein egész januárban
hóesésre lehet számítani.


Kilencedszer is Szármafesztivál Topolyán!

Már több mint nyolcvan csapat jelentkezett a topolyai Szármafesztiválra, melyet október 29-én tartanak a topolyai vásártéren.

A főzőversenyt ezúttal is két kategóriában írták ki: lehet klasszikus szármát, valamint különlegeset is főzni. A jelentkezési díj 3000 dinár csapatonként, 5–10 fős csapatok jelentkezését várják október 26-ig. A húsmentes szármát készítő csapatok esetében a nevezési díj mindössze 500 dinár. A nevezési összeg fejében 2,5 kilogramm darált húst, valamint tüzelőanyagot és kenyeret biztosítanak a szervezők.
Nevezés és bővebb tájékoztatás a 024/713-515 számon kapható.
Idén is lesz kirakodóvásár, valamint a zenés programok sem maradnak el. A helyszínen szármát is vásárolhatnak azok, akik nem vesznek részt a főzőversenyen.
Tölgyesi Huba, szervező: „Úgy látom, hogy visszatér a rendezvény a régi kerékvágásba és tényleg sokan leszünk a Vásártéren, úgy látom, az idő is kedvezni fog, azt mutatja az előrejelzés és minden adott lesz egy jó főzéshez, barátkozáshoz. Lesz zenei program is, Magyarországról jön a Bácska tamburazenekar, valamint az AcoustrinX, akik helyi fiatalok, topolyai, kishegyesi összeállítás. Lesznek gyerekprogramjaink, kézműveskedés, ugrálóvár, íjászat, valamint lesz egy könyvbemutató, az Egy falat Vajdaság könyvet is be tudjuk mutatni, hiszen témába vágó kiadvány, így erről is majd beszélgetünk a rendezvényen.”

Szármafesztivál lesz újra Topolyán

Idén 9. alkalommal szervezik meg a Szármafesztivált Topolyán.

Idén október 29-én, szombaton tartják meg
a Szármafesztivált a topolyai vásártéren.
Már több mint 80 csapat jelentkezett
a topolyai Szármafesztiválra.
A főzőversenyen idén hagyományos szármát
főzhetnek a csapatok vagy különleges
szármát is készíthetnek.
Csapatonként 3000 dinárba kerül
a jelentkezési díj a főzőversenyre.
Október 26-ig várják az 5-10 fős
csapatok jelentkezését a Szármafesztiválra.
A 3000 dináros jelentkezési díjért
a csapatok kapni fognak 2,5 kilogramm darált húst,
tüzelőanyagot és kenyeret.
A húsmentes szármát készítő
csapatok számára a nevezési díj 500 dinár.
A következő telefonszámon jelentkezhetnek
a csapatok a Szármafesztiválra:
024 713515
A topolyai Szármafesztiválon idén is lesz
kirakodóvásár, zenés programok,
gyermekprogramok, kézműveskedés,
íjászat és könyvbemutató is.
A látogatók finom szármát is vásárolhatnak.


Ítéletidővel ért véget az idei első hőhullám Vajdaságban - VIDEÓ

A 36-37 fokos kánikulát szélvihar és jégeső követte péntek este. Fákat csavart ki a szél Szabadkán is, Topolyán pedig félbeszakadt a Lake Fest.

Valamivel kilenc óra előtt kezdődött a vihar, amely kezdetben csak erős szelet hozott, majd szakadatlan villámlás világította be az eget. A város egyes részein jégeső is volt, a meggy nagyságú jégszemek perceken keresztül hullottak.
A legnagyobb gondot azonban nem a jég, hanem a viharos szél okozta. Hatalmas ágakat tört le az orkán erejű szél a város több pontján. A Szegedi úton is akadozott a forgalom Szabadkán.
A viharrendszert özönvíz szerű esőzés ezúttal nem követte, a legtöbb helyen mindössze 3-5 milliméternyi eső hullott.
Vihar azonban nem csak Szabadkán volt. Vajdaság-szerte sok munkájuk volt a tűzoltóknak. Órákon keresztül próbálták járhatóvá tenni azokat az utakat, amelyeket a letört ágak és a kitört fák torlaszoltak el.
Topolyán a Lake Feszt is félbeszakadt a vihar miatt, de az előrejelzések szerint ma már nyugodt időre lehet készülni, így a fesztiválozók teljes gőzerővel bulizhatnak a zárónapon. A szervezők tájékoztatása szerint a megvásárolt tokeneket és a péntekre váltott napijegyeket szombaton is fel lehet használni.

Viharral érkezett a hidegfront

Tegnap este viharos széllel érkezett meg
a hidegfront Szabadkára is.
Tegnap június 23-a, péntek volt.
Tegnap este 9 óra körül kezdődött a vihar.
Kezdetben erős szél fújt, majd folyamatos villámlás következett.
Szabadka több pontján jégeső is esett.
Topolyán is ítéletidő volt tegnap este.
A topolyai Lake Fest elnevezésű zenei fesztivált
le is állították a vihar miatt.
A Lake Fest nyílt téren zajló fesztivál.
A szervezők a résztvevőket biztonságos helyre szállították
a vihar idején.
A szervezők elmondták, ha az időjárás engedi,
akkor ma folytatódik a fesztivál.
Ma június 24-e, szombat van.
A péntekre vásárolt napijegyeket ma is felhasználhatják
a Lake Festre látogatók.


Hidegebb idő érkezik térségünkbe

Az előrejelzések szerint szombaton erősen lehűl a levegő, a délutáni órákban a hőmérséklet csúcsértéke 7 fok körül alakul.

Vajdaságban gomolyfelhőkre, sok helyen napsütésre lehet számítani. Vasárnap is hasonló lesz az időjárás. A Köztársasági Hidrometeorológiai Intézet szerint gyengén felhős, napos, száraz időre van kilátás. A hőmérő higanyszála 8 fokig emelkedik majd, azonban az esti órákban akár -4 fokot is mutathat.

Hidegebb időjárás érkezik

A hidegfront miatt hűvösebb
időjárás lesz a következő napokban.
Szombaton erősen lehűl a levegő.
Szombat délután 7 fokos hőmérséklet várható.
Szombat március 6-a, holnap lesz.
Vasárnap is hasonló hűvös
időjárásra lehet számítani térségünkben.
Vasárnap gyengén felhős és napos
időjárás lesz.
Vasárnap március 7-e lesz.
Vasárnap délután 8 fokos
hőmérséklet várható.
Vasárnap este akár -4 fokra is
lehűlhet a levegő.
Csapadékra nem kell számítani
a hétvégén.
Hétvége szombat és vasárnap.


Érkezik egy kis felmelegedés

Vajdaságban hűvös, ködös reggelre ébredhettünk a csillagászati ősz első napján.

Szeptember 23-ától, azaz mától számítják a csillagászati őszt, ami egészen a téli napfordulóig, december 22-ig tart.
Ma igazi őszies, ködös idővel kezdődött a nap, a kora reggeli órákban 5-6 fokot mérhettünk. A nappali csúcshőmérséklet 17-18 fok körül alakul. Éjszaka viszont újra hidegebb időre kell számítani, 6-7 fok várható. Helyenként gyengébb záporok is előfordulhatnak.
A hétvégére kissé megemelkednek ezek az értékek, szombaton a nappali órákban 22-23 fokra van kilátás, napos és felhős időszakok váltják majd egymást. Vasárnap egyes helyeken a 24-25 fokot is elérheti a hőmérséklet, azonban ezen a napon a legtöbb helyen jelentősebb csapadékra is kell számítani.
Valamelyest melegebb őszre lehet számítani a sok éves átlaghoz képest - erről beszélt a szerb közmédiának Goran Mihajlović, a Köztársasági Hidrometeorológiai Intézet segédigazgatója. Szavai szerint az elmúlt napok lehűléséhez képest melegebb időszak következik 20-25 fokos csúcsokkal. Szombaton lehet talajmenti fagy, de utána a hajnalok is kicsit melegebbek lesznek. Legközelebb október első felében lehetnek majd mínusz értékek. Összességében az elkövetkező napokban nagyobb mennyiségű csapadékra nem kell számítani.

Érkezik egy kis felmelegedés

Ma szeptember 23-a, péntek van.
A csillagászati ősz december 22-ig tart.
December 22-én lesz a téli napforduló.
Ma reggel igazi hűvös, ködös, őszies reggelre
ébredhettünk Vajdaságban.
Ma délután 18 fok körül alakul a hőmérséklet.
Ma éjszaka újra lehűl a levegő 7 fokra.
Ma éjszaka kisebb záporok is előfordulhatnak.
Hétvégén érkezik egy kisebb felmelegedés.
Hétvége szombat és vasárnap.
Szombaton a nappali órákban 23 fokig
melegszik a hőmérséklet.
Szombaton napos és felhős időszakok
váltják majd egymást.
Szombat szeptember 24-e, holnap lesz.
Vasárnap helyenként akár 25 fok is lehet.
Vasárnap legtöbb helyen csapadékra is lehet számítani.
Csapadék ugyanaz, mint az eső.
Vasárnap szeptember 25-e lesz.


Felmelegedés a hét közepétől

Ma még hideg reggelre ébredtünk, azonban az elkövetkező napokban már érkezik a jó idő térségünkbe. A szakemberek szerint a hét második felében akár 20 fok fölé is kúszhat a hőmérő higanyszála.

Egyelőre még elkel a meleg kabát, azonban a napokban már lassú, fokozatos felmelegedés várható. A hét első felében 15 Celsius fok feletti hőmérsékleteket mérhetünk, a hét második felére pedig 20 fok körüli enyhe, tavaszias időre lehet majd kilátás.
Kedden reggel még hideg lesz, helyenként gyenge talajmenti faggyal. A nap folyamán túlnyomóan napsütésre és felmelegedésre számíthatunk, csak az ország déli vidékein lesz borús idő, helyenként esőzéssel. Gyenge és mérsékelt déli és délnyugati szél fúj. A reggeli hőmérséklet -1 és 4, a legmagasabb 15 és 19 fok között várható.
Kovács Géza klímakutató: „Szerdán és csütörtökön a hőmérséklet megközelíti a 20 fokot is, nappal is nagyon kellemes lesz, viszont az éjszakák is már enyhébbek lesznek, tehát négy öt fokos plusz hőmérsékletek várhatók, a fagyveszély megszűnik. Viszont a hét vége felé haladva egyre izgalmasabb lesz az idő, ismét egy markáns ciklon alakul majd ki, illetve helyeződik át a brit szigetek felől.”
Csütörtökön a reggeli órákban még napos, meleg idő lesz, de a nap folyamán beborul az ég és gyenge esőre kell számítani. A hőmérséklet is csökken az előző naphoz képest, 2 és 9 fok, valamint 15 és 18 fok között alakul.
Komolyabb lehűlés péntek este érkezhet térségünkbe. Szombaton csapadékosra fordul majd az időjárás, napközben 10 fok körüli értékeket mérhetünk - tette hozzá a klímakutató.

Felmelegedés várható szerdától

Felmelegedés várható szerdától térségünkben.

Szerda április 6-a, holnap lesz.
Szerdától akár már 20 fokos
hőmérsékletet is mutathat a hőmérő.
Ma még hűvös reggelre ébredhettünk.
Ma délután már 15 fok és 19 fok között
alakul a hőmérséklet.
Ma főként napos idő lesz.
Ma április 5-e, kedd van.
Szerdán és csütörtökön nagyon kellemes,
napos időjárás várható.
Szerdán és csütörtök éjjel már nem várható fagy.
Szerdán és csütörtök éjjel már 5 fokos
hőmérsékletek lesznek.
Csütörtök délutánra azonban beborul az ég,
gyenge esőre kell számítani.
Csütörtök délután már 15 fok és 18 fok között
lesz a hőmérséklet.
Csütörtök április 7-e lesz.
Komolyabb lehűlés péntek este
érkezhet térségünkbe.
Szombaton csapadékos lesz az időjárás.
Csapadék ugyanaz, mint az eső.
Szombaton napközben már csak
10 fok körüli hőmérsékletet mérhetünk.
Szombat április 9-e lesz.


Szabadkán is megszervezték a kvízt, amelyet jellemzően vendéglátóhelyeken tartanak

A Vasutas helyi közösségben tíz csapat mérte össze tudását.

Szabadkán is megszervezték az angolszász területről érkező QuizNight játékot. Ez egy olyan kvíz, amelyet jellemzően kocsmákban, vendéglátóhelyeken tartanak.
Jó hangulat és a baráti légkör jellemezte a csapatépítő jelleggel bíró műveltségi vetélkedőt. Tíz csapat jelentkezett, akik két órán át versenyeztek egymással. Hét kérdéskörből hetven kérdésre feleltek. Gyurik Attila kvízmesternek ez a 155. elmemérkőzése. „Az emberek szeretik. Összejönnek a társasággal, söröznek, iszogatnak, beszélgetnek, mivel nincsenek bent az irodában, kicsit lazábban lehet beszélgetni és még valamit meg is tanulunk.”
A VMSZ Ifjúsági Fóruma kedveskedni akart a szabadkai fiataloknak és temerini, valamint óbecsei mintára, Szabadkán is megszervezték a kvízestet. Sörös Andor, a VMSZ Ifjúsági Fórumának elnöke: „A magyar fiatalok körében Szabadkán van rá igény, és ez egy szép kezdeményezés, ami a VMSZ Ifjúsági Fórumát illeti, hiszen összekapcsoljuk a politikát, a fiatalokat és a társadalmi kérdéseket is. A kvíz arról szól, kinek mekkora a tudása.”
A szervezők szeretnék folyamatosan megrendezni a kvízesetet, és újabb csapatok jelentkezését is várják.

Szabadkán is megszervezték a kvízestet

Tegnap este Szabadkán is megszervezték a QuizNight nevű játékot.

Tegnap december 11-e, hétfő volt.
A QuizNight játék lényege, hogy
különböző témák kérdéseire kell felelniük a csapatoknak.
A legtöbb helyes választ adó csapat nyeri a játékot.
A szabadkai Vasutas helyi közösség épületében
szervezték meg a kvízestet.
Összesen 10 csapat vett részt a játékban.
A 10 csapat 2 órán keresztül versenyzett egymással.
A játék során 7 téma és összesen 70 kérdés volt.
Jó hangulatban és a baráti körben zajlott le a játék.
A kvízestet a VMSZ Ifjúsági Fóruma szervezte meg.
A VMSZ a Vajdasági Magyar Szövetség rövidítése.
A szervezők szeretnének még több kvízestet szervezni.
Újabb csapatok jelentkezését is várják.


Ákos-koncert Vajdaságban - a zenész a Pannon Rádiónak nyilatkozott

Először koncertezik Vajdaságban a magyar zene egyik meghatározóbb előadója, Ákos. Június 4-én, szombaton este, a Nemzeti Összetartozás Napján Tóthfaluban, a Labdarúgó Akadémia pályáján lép fel idei turnéműsorával.

Ákos a Pannon Rádió Csillaghullás című műsorának azt nyilatkozta, az új slágerek mellett a nosztalgia kedvéért régi klasszikusokat is elő fog adni. A koncertre a belépés ingyenes lesz.
„Egy olyan legitim művészeti produkciót szeretnénk színpadra állítani, amilyen volumenű nézetem szerint a Délvidéken még nem járt az anyaországból. Nagyon látványos, több mint kétórás műsorral készülünk. Vannak benne természetesen régi dalok, vannak benne, mondjuk így középidős vagy középgenerációs dalok és újak is. Tehát aki erre a koncertre jön, és igazán jól akarja érezni magát, az ma már az interneten utánanézhet mindennek, hogy mi most körülbelül hogy nézünk ki. Egy kvintett felállással érkezünk, és lesz egy speciális vendége is a produkciónknak” - mondta Ákos.
A teljes interjút a Csillaghullás Facebook oldalán hallgathatják vissza.

Ákos-koncert Vajdaságban

Először koncertezik Vajdaságban a híres magyar énekes, Ákos.

Június 4-én, szombaton este koncertezik
Vajdaságban először Ákos.
Tóthfaluban, a Labdarúgó Akadémia pályáján
lép fel a híres magyarországi énekes.
Június 4-én a Nemzeti Összetartozás
Napja alkalmából lép fel Tóthfaluban Ákos.
A koncertre a belépés ingyenes lesz.
Ákos a Pannon Rádió Csillaghullás című
műsorában elmondta, a koncerten
az új dalait és a régi jól ismert dalait is
hallhatja majd a vajdasági közönség.
Ákos elmondta, hogy nagyon látványos
koncerttel készül június 4-re.
A koncert több mint 2 órás lesz.
Ákos azt is elmondta, hogy lesz egy
különleges vendége is a koncertnek.


Százezer látogatót várnak a mohácsi busójárásra

6 nap, 6 helyszín, több mint 140 ingyenes program - így néz ki számokban az idei mohácsi busójárás. A téltemető népszokás február 16-án kezdődött. A szervezők mintegy 100 ezer látogatóra számítanak.

Felvonulás, gyermekprogramok, maszkfaragás és még számos programelem közül válogathatnak az érdeklődők.
A mohácsi óvodások műsorával vette kezdetét az idei busójárás. Már a a téltemető népszokás első napján is sokan voltak kíváncsiak a rendezvényre. Ezúttal is hat napon át várják az érdeklődőket a szervezők hat helyszínen, több mint 140 ingyenes programmal.
Bősz Gábor, szervező: „70 busó csoportnak 2200 tagja öltözik idén, úgyhogy egy igazán színes felvonulást láthatnak majd vasárnap és kedden az érdeklődők, akik eljönnek, de nem csak ezen a két napon, hanem a hat nap minden napján vannak különböző programok. Idén nagy hangsúlyt fektettünk a gyermekelőadásokra is, így a mohácsi Kossuth Teátrum Művelődési Házban, a Deák téren különböző gyermekelőadások lesznek szombat és vasárnap, valamint kézműves sarok, álarckészítés, arcfestés is várja a gyermekeket, legkisebbeket, valamint körhinta is ki van rakva, illetve az óriáskerék is ott található a művelődési ház előtt."
Emellett újdonság, hogy hétfő kivételével minden este 19 órától a mohácsi piactéren fedett helyszínen táncház várja a látogatókat. A hajnalig tartó mulatság keretén belül tamburazenekarok szolgáltatják majd a talpalávalót. A megnyitó ünnepségen elhangzott, hogy a busójárás immár 16 éve az UNESCO szellemi örökség reprezentatív listáján szerepel.
Pávkovics Gábor, polgármester, Mohács: „Azt gondolom, hogy méltók leszünk ismét a 2009-ben elért és megszerzett UNESCO örökségi díjhoz, és ezt a hagyományt a továbbiakban is örökíteni fogjuk. Hetven busó csoportunk van most már, és számomra is nagyon fontos az, hogy egyre több fiatal vesz részt a felvonuláson, egyre több fiatal vesz részt a mohácsi farsangon és öregbíti, és viszi a világhírünket mindenfelé."
Minden évben egyre többen látogatnak el a téltemető hagyomány programjaira. Az időjárás-előrejelzés szerint kellemes tavaszi idő várható a hétvégére, így rengeteg érdeklődőre számítanak a szervezők. Várhatóan mintegy 100 ezren vesznek részt a hatnapos farsangi programsorozaton.

Sok látogatót várnak a mohácsi busójárásra

100 ezer látogatót várnak a mohácsi busójárásra.

Az idei mohácsi busójárás 6 napig tart,
6 helyszínen és több mint 140 ingyenes programmal
várja a látogatókat.
Mohács 1 város Magyarországon.
A téltemető népszokás február 16-án kezdődött.
Február 16-a csütörtök volt.
A busók nagy, szőrös maszkba öltözött férfiak és nők.
A busók a hangos, zajos felvonulásukkal
űzik el a telet és hívogatják a tavaszt.
Felvonulás, gyermekprogramok,
maszkfaragás és még sok-sok program közül
válogathatnak az érdeklődők
az idei busójáráson.
Idén 70 busócsoport vesz részt a mohácsi busójáráson.
A 70 csoportnak 2200 tagja öltözik be busónak.
A busók felvonulása vasárnap és kedden lesz látható.
Vasárnap február 19-e, holnap lesz.
Kedd február 21-e lesz.
Idén nagyon sok érdekes program
és foglalkozás várja a gyerekeket is
a mohácsi busójáráson.
Idén újdonság, hogy hétfő kivételével
minden este 7 órától a mohácsi piactéren
fedett helyszínen táncház várja a látogatókat.
A hajnalig tartó mulatságokat pedig
a tamburazenekarok biztosítják.
Egyre több fiatal is részt vesz a busójáráson
és öltöznek be kisbusóknak.
Az időjárás-előrejelzés szerint
kellemes tavaszi idő várható a hétvégére,
így rengeteg érdeklődőre számítanak a szervezők.


Ajándékokat kaptak a hajdújárási Lurkóház védencei

A csomagokban édesség, ropogtatni való és gyümölcs volt. A meglepetést a Szabadkáért Teljes Szívvel Egyesület biztosította, akik már nem először gyűjtöttek a Lurkóháznak.

Édességet, ropogtatni valót, gyümölcsöket, palackos vizet kaptak a hajdújárási Lurkóház védencei. A gyerekek nagy örömmel segítettek az adományok behordásában.
Minden adomány jól jön, hiszen ebből tartják fenn magukat - mondta el Kádár Erzsébet, a hajdújárási Lurkóház vezetője: „Ez a 15 év, amióta a házunk már működik, nagyon sok embert rávitt a szíve, a jósága arra, hogy nekünk adományozzon. Itt az édességtől, a tyúkon, a gyümölcsök, zöldségek, édességcsomagok, tartós élelmiszer csakugyan minden egész évben kapunk. A karácsony előtti időszak, vagy a karácsony időszaka az, amikor sokkal többen gondolnak ránk.”
A Szabadkáért Teljes Szívvel Egyesület már több éve adományoz ajándékcsomagokat az arra rászorulóknak. Ahol tudnak, segítenek - mondta az egyesület elnöke, Branko Prćić: „Nagyon jó az együttműködésünk a Lurkóházzal. Nagyon kedves köszöntőt kaptunk tőlük a hírlevelükben, ezért úgy döntöttünk, hogy mivel maradt néhány csomagunk, idén is elhozzuk ezeknek a gyerekeknek. Szóval szerintem ez egy kedves kis gesztus tőlünk. Egyesületünknek sikeres együttműködése van a házzal.”
A hajdújárási Lurkóháznak jelenleg 20 védence van, akik nem csak főtt ételt kapnak rendszeresen, hanem a nevelők segítenek nekik a házi feladatok elkészítésében, és természetesen mindig akad idő a játékra is.

Ajándékot kaptak a hajdújárási Lurkóház gyermekei

Tegnap ajándékcsomagok érkeztek a hajdújárási Lurkóházba.

Tegnap december 28-a, csütörtök volt.
A Lurkóházban szegény sorsú gyerekekkel foglalkoznak.
A csomagokban édesség, ropogtatni való és gyümölcs volt.
A meglepetést a Szabadkáért Teljes Szívvel Egyesület
ajándékozta a gyerekeknek.
A szabadkai egyesület már többször gyűjtött a Lurkóháznak.
A Lurkóházban lévő gyerekek nagyon örültek a csomagoknak.
A hajdújárási Lurkóház vezetője elmondta,
hogy minden adomány jól jön,
mert ebből tartják fenn a Lurkóházat.
A hajdújárási Lurkóház vezetőjét Kádár Erzsébetnek hívják.
A hajdújárási Lurkóháznak jelenleg 20 gyermeke van.
A gyerekek minden nap kapnak főtt ételt,
a nevelők segítenek nekik a házi feladatok elkészítésében,
és mindig marad idő a játékra is.


Ezen a télen is működni fog a szabadkai városi műjégpálya

A Stadion Közvállalat illetékesei megkeresésünkre elmondták, a korcsolyaszezon indítását december 7-re tervezik.

A belépőjegy ára nem változik, a tavalyi idényhez hasonlóan 200 dinárt kell majd fizetniük az alkalmankénti kétórás csúszkálásért a korcsolyázás szerelmeseinek.

Idén is várja a korcsolyázókat a szabadkai műjégpálya

Idén is várja a korcsolyázni vágyókat a szabadkai városi műjégpálya.

Tervek szerint a szabadkai városi
műjégpálya december 7-től várja majd
az érdeklődőket.
A belépőjegy ára nem fog változni idén.
Ez azt jelenti, hogy idén is 200 dinárt
kell fizetni a 2 órás korcsolyázásért.


Faültetési akciót szerveztek Palicson

A Palics-Ludas Közvállalat fásítási programja keretében 6 facsemetét ültettek el a Palics Park Hotel előtti téren.

A helyükön lévő fákat biztonsági okokból kellett kivágni. Itt keskenylevelű kőrisek kaptak helyet.
Emellett a Magyar László téren és a tölgyfasétányon is új fa- és bokorcsemetéket ültettek.
Dobó Márta, a Palics-Ludas Közvállalat igazgatója: „Ahhoz, hogy egy park, hogy egy tér szép legyen, ahhoz nem elég csak karbantartani a fákat, sajnos néha az idős fákat, a beteg fákat ki kell venni. Természetesen újak is kerülnek a helyükre. Közel 400 fa, illetve bokor került most ebben az idényben elültetésre, és bízunk benne, hogy az idelátogatókat nem csak a fák kivétele, hanem ez az ültetési akció is nagy örömmel fogja érinteni, és bízunk benne, hogy sokáig módunk lesz még élvezni ezeknek a fáknak, bokroknak a jelenlétét ezeken a területeken.”

Faültetési akciót szerveztek Palicson

Tegnap faültetési akciót szerveztek Palicson.

Tegnap december 18-a
péntek volt.
A Palics-Ludas
Közvállalat szervezte meg
tegnap a faültetési
akciót Palicson.
Tegnap 6 facsemetét
ültettek el
a Palics Park Hotel
előtti téren.
A Magyar László téren is
új facsemetéket
és bokorcsemetéket
ültettek el.
A palicsi tölgyfasétányon is
új facsemetéket
és bokorcsemetéket
ültettek el.
Idén már 400 fát
és bokrot ültettek el
Palics területén.
Idén 2020. van.
A idős fák és bokrok
gondozása nagyon fontos.
Az új fák és bokrok
ültetése is nagyon fontos.


Enyhe, késő őszi időjárás

Ma enyhébb, késő őszi időjárásra számíthatunk. A korai órákban egyes helyeken 0 fokot mértek, de napközben a csúcshőmérséklet elérheti a 7-8 fokot is Vajdaságban.

A hétvégén országszerte megnövekszik a felhőzet és csapadékra, a hegyekben pedig kisebb hóra is számíthatunk. A borongós idő jövő hét elejéig lesz velünk. A meteorológusok szerint szerdán egy melegfront érhet el majd bennünket, felmelegedhet a levegő, és megerősödhet a délkeleti szél a Košava térségében.

Ködös, késő őszi időjárás

Ma ködös, késő őszi időjárásra számíthatunk térségünkben.

Ma délután maximum
8 fokos hőmérséklet
lehet Vajdaságban.
Ma december 11-e,
péntek van.
A hétvégén felhős,
csapadékos időjárás
várható az egész
országban.
Hétvége szombat
és vasárnap.
Csapadék ugyanaz,
mint az eső.
A hegyekben hó is
előfordulhat
a hétvégén.
A felhős, esős
időjárás jövő hét
elejéig tart.
Az időjárás-előrejelzés
szerint szerdától
melegfront és
szeles időjárás
érkezik térségünkbe.
Szerda december 16-a lesz.


Igazi őszi időjárásban lesz részünk a hétvégén

Sok felhőre, esőre számíthatunk térségünkben, különösen a mai nap folyamán.

A hőmérséklet reggel 9-10, napközben 12-13 Celsius-fok lesz.
Vasárnap délelőtt helyenként még előfordulhat gyenge eső, majd délutánra megszűnik a csapadékhajlam.

Igazi őszi időjárás a hétvégén

Sok felhőre és esőre számíthatunk a hétvégén térségünkben.

Hétvége szombat és vasárnap.
Főleg ma várható felhős, esős időjárás.
Ma november 5-e, szombat van.
Ma délután 13 fokig alakul a hőmérséklet.
Vasárnap délelőtt helyenként még
előfordulhat gyenge csapadék.
Vasárnap november 6-a, holnap lesz.
Csapadék ugyanaz, mint az eső.
Vasárnap délutánra már nem kell számítani esőre.


Csantavér falunapot ünnepel

Falunapot tartanak Csantavéren az Új Szigeten. A rendezvény központi eseménye idén a zúzapörkölt-főzőverseny. Emellett zenével, gyermekprogramokkal és tűzoltó bemutatóval is várták a látogatókat.

Rotyog a bográcsban a zúzapörkölt. Bogdán Zsófia szerint elkészítése nagyon egyszerű, csak sokáig, lassú tűzön, nem bolygatva kell főzni: „Megdinsztelem a zúzát a hagymával együtt, hogy a hagyma szétfőjön. És az sűríti be a levet. A vége felé egy 20-25 perccel előtte, mielőtt megfő, akkor teszem rá a pirospaprikát.”
A gyerekek sem unatkoztak, hiszen a kézműves foglalkozásokon felül légvár is várta őket. A nagyobbak pedig röplabdázhattak az erre kialakított pályán. A falunap összefogja közösséget hangsúlyozta András Gyuricsin Attila, a csantavéri helyi közösség tanácselnöke: „Mindenki közülünk igényli, hogy történjen valami, hogy összejöjjünk. Találkozzunk egymással nem tervezetten. A mindennapi életünkben jövünk megyünk, tesszük a dolgunkat. Ez leszűkíti a kommunikációt a polgártársainkkal. Viszont a délelőtt folyamán találkoztam olyanokkal is, akikkel már három éve nem. Mindenkinek más az életritmusa, és ez ad lehetőséget arra, hogy találkozzunk, örüljünk egymásnak, meghallgassuk egymást.”
A programok vasárnap is folytatódnak Csantavéren. A szervezők tenisz- és focitornával, valamint röplabdaversennyel várják a látogatókat. Ezen kívül lesz mese- és versmondás is, valamint a néptáncosok is bemutatkoznak.

Falunapot ünnepelt Csantavér

Tegnap június 10-e, szombat volt.
A csantavéri falunap programjait az Új Szigeten tartották meg.
A falunapon zúzapörkölt-főzőversenyt is szerveztek.
Zenével, gyermekprogramokkal
és tűzoltó bemutatóval is várták a látogatókat.
A gyerekeket kézművesfoglalkozások
és légvár is várta a csantavéri falunapon.
A nagyobbak pedig röplabdázhattak az erre kialakított pályán.
A falunapi programok ma is folytatódnak Csantavéren.
Ma június 11-e, vasárnap van.
A szervezők tenisz- és focitornával, valamint
röplabdaversennyel várják a látogatókat.
Lesz még mese- és versmondás,
valamint a néptáncosok is bemutatkoznak.


Kevesebb házasságkötés, több válás Szerbiában

A boldogító igent harmincon fölül mondják ki a párok.

Szerbiában tavaly kevesebb volt a házasságkötés és több a válás, mint az előző évben. 35.570 esetben mondták ki a boldogító igent, 2,1 százalékkal kevesebbszer, mint 2018-ban, és 10.899 házasságot bontottak fel, 9 százalékkal többet, mint az előző évben. A házasságra lépő férfiak átlagéletkora 34,5 év, a nőké 31 év - áll a Szerbiai Statisztikai Hivatal kimutatásában.

Kevesebb házasságkötés, több válás

Szerbiában tavaly kevesebb volt a házasságkötés, és több volt a válás, mint 2018-ban.

Tavaly 2019 volt.
Az adatok szerint
a legtöbb pár
30 év felett házasodik meg.
A házasodó férfiak
átlagéletkora 34,5 év.
A házasodó nők
átlagéletkora 31 év.
Idén a koronavírus-járvány sem
segíti a házasodni akaró párokat.
Idén 2020 van.


Hagyományos disznótor Topolyán

Több százan vendégeskedtek a hagyományos topolyai disznótoron. A helyi Gazdakör szervezésében három sertést dolgoztak fel, melyből reggeli, majd vacsora is készült régi paraszti szokás szerint.

Idősek és fiatalok egyaránt szép számban érkeztek a topolyai Vásártérre kora reggel a disznóvágásra. A tapasztalt böllérek gyakorlott mozdulatokkal dolgoztak, mindent a hagyományos módon végeztek.
Siska Béla, Topolya: „Úgy kezdtük tulajdonképpen, hogy leöltük a disznót, akkor megforráztuk, utána szalmaperzselés volt, utána, ahol kellett, ott rásegítettünk egy kis gázzal, aztán megmosva, szétszedve. Mi hagyományosan szedjük szét is, orjára, az a fontos, hogy nekünk a vacsorára is orjaleves lesz.”
Jó a hangulat, már ezért is érdemes eljönni, mondja a 18 éves Ágoston Dániel, akinek családjában a hentes szakma öröklődik, így ő is ezt választotta: „Minden úgy működik, mint a régi disznótorokon, a disznóvágáskor itt voltunk, mi szúrtunk, forráztuk, pörköltük hagyományosan szalmával, gázzal, súroltuk.”
A topolyai Gazdakör több mint egy évtizede szervezi a hagyományos disznótort, idén három sertést dolgoztak fel.
Varga Géza, elnök, Gazdakör, Topolya: „Most már nemcsak a hagyomány veszik, hanem maga a disznótor is elkezdett veszni, részben egyik célja, hogy fenntartsuk a hagyományt, az öregebb generációknál valami nosztalgia legyen, a fiatal generációknál meg, hogy egyáltalán lássák, hogy a kolbász nem a polcon terem, hanem disznóból készül.”
A rendezvény közösségmegtartó erővel bír, hangsúlyozta Szatmári Adrián, Topolya polgármestere: „Ennek a rendezvénynek fontos szerepe van a hagyományok őrzése, ápolása szempontjából, ugyanakkor azért is, hogy a fiatalabb generációknak átörökítsük a régi hagyományokat. Az önkormányzat támogatja ezt a rendezvényt és a civil szervezeteknek a működését. Szeretném kihangsúlyozni, hogy jelen pillanatban is nyitva van a pályázat a civil szervezetek részére, a civil szervezetek részére több mint 25 millió dinárt irányzott elő az önkormányzat a községi költségvetésből.”
Amíg a férfiak szétszedték és feldolgozták a sertéseket, az asszonyok a konyhán elkészítették a reggelit, sült vére, szalonna, fokhagymás máj, lángos került az asztalra. A hagyományos disznótoros reggelin több százan vettek részt, este pedig disznótoros bálat tartanak.

Hagyományos disznótort tartottak Topolyán

Tegnap hagyományos disznótort tartottak a topolyai vásártéren.

Tegnap február 3-a, szombat volt.
Több 100 vendég vett részt a hagyományos topolyai disznótoron.
A topolyai Gazdakör szervezte meg a hagyományos disznótort.
Idősek és fiatalok is részt vettek a tegnapi disznótoron.
Már kora reggel kezdődött a disznóvágás.
A tapasztalt böllérek mindent a hagyományos módon végeztek.
A böllér az a személy, aki levágja a disznót.
Összesen 3 sertést dolgoztak fel,
amiből reggeli és vacsora is készült régi paraszti szokás szerint.
A sertés ugyanaz, mint a disznó.
A topolyai Gazdakör több mint 10 éve szervezi meg
a hagyományos disznótort.
A hagyományos disznótor megszervezésének célja,
hogy a fiatalabb korosztály is meglássa,
hogyan kell hagyományosan feldolgozni a disznót
és milyen a hagyományos disznótoros.
Tegnap a férfiak szétszedték és feldolgozták a sertéseket.
Az asszonyok a konyhán elkészítették a reggelit.
Sült vér, szalonna, fokhagymás máj és lángos készült reggelire.
A hagyományos disznótoros reggelin több 100 vendég vett részt.
Este pedig disznótoros bálat tartottak.


Csak úgy ropták a fiatalok a VIFÓ bálban

Rengeteg vajdasági fiatal gyűlt össze az első VIFÓ bálon Szabadkán. Az eseményt a Vajdasági Ifjúsági Fórum szervezte meg. Az érdeklődés a közösségépítő buli iránt nagyobb volt, mint várták. 170 jegyet adtak el elővételben.

Remek volt a hangulat a fiataloknak szervezett bálon. A jó hangulatról a Kikindai Vidám Fiúk együttes gondoskodott. A Vajdasági Ifjúsági Fórum 27 aktív taggal büszkélkedik. Köztük van Pejin Lea is.
„Tök jó az, hogy van egy olyan társaság, akik azon dolgoznak, hogy jobbá tegyék a fiataloknak az életét Vajdaságon belül. Szerintem mindenképp fontos az, hogy a VIFÓ nem csak bulikat szervez, hanem oktatási és kulturális rendezvényeket is. Összeszedi azokat az embereket, azokat a fiatalokat, akik erre nyitottak. Szerintem erre óriási igény van és én is nyilván örülök annak, hogy vannak ilyen programok. Úgy éreztem, hogy szeretnék ennek a része lenni.”
Fehér Kornél főszervező elmondta, hogy egy hagyományos bált szerettek volna szervezni a fiataloknak, hagyományőrző jelleggel.
„Úgy látszik igénye van a fiataloknak erre, hogy egy ilyen hagyományőrző rendezvényen is részt vehessenek, mint ez a bál, ezért szerveztük meg. A programterv a mai bálra igazából elég szolid. Egy kis vendégfogadás, utána vacsora. A vacsora közben tombolaosztás. Tombolaosztás után egy kis buli, aztán fölolvassuk, kik is nyertek. És igazából aztán buli hajnalig.”
43 darab tombolát ajánlottak fel a vajdasági vállalkozók. A fődíj egy zágrábi út volt. A szervezők a bál után sem tétlenkednek, ugyanis november 18-án tartják meg a 7. Kiállni Sosem ART elnevezésű művészeti eseményt Zentán.

VIFÓ bálat szerveztek a vajdasági fiataloknak

Tegnap este tartották meg az első VIFÓ bálat Szabadkán.

Tegnap október 21-e, péntek volt.
Rengeteg vajdasági fiatal gyűlt össze
tegnap este az első VIFÓ bálon.
A VIFÓ a Vajdasági Ifjúsági Fórum rövidítése.
A VIFÓ bálat a Vajdasági Ifjúsági Fórum
csapata szervezte meg.
A VIFÓ bálat a szabadkaai Bálint teremben tartották meg.
Elővételben 170 jegyet adtak el a VIFÓ bálra.
A bálban a Kikindai Vidám Fiúk együttese zenélt.
A bálban tombolát is lehetett vásárolni.
A tombolán értékes ajándékokat osztottak ki.
Összesen 43 darab tombolát lehetett nyerni.
A tombolákat vajdasági vállalkozók ajánlották fel.
A fődíj 1 zágrábi út volt.
Zábráb Horvátország fővárosa.
A VIFÓ csapata a bál után is sok hasznos
és érdekes programmal készül
a vajdasági fiatalok számára.
November 18-án tartják meg
7.alkalommal a Kiállni Sosem ART elnevezésű
művészeti eseményt Zentán.


Megterheli a szervezetet a változékony idő

Változékony időjárásra számíthatunk a hétvégén. Napsütéses és csapadékos időszakok váltják egymást.

A hőmérő higanyszála helyenként fagypont alá süllyedhet, napközben azonban jelentős felmelegedés lesz. Vasárnap 9 fok körül alakul a nappali hőmérséklettel. Hétvégén gyenge hidegfronti hatás érvényesül.
Felerősödhetnek a görcsös panaszok, izom- és hasi görcsök is jelentkezhetnek. Többen alvászavarokat, ingerlékenységet is tapasztalhatnak. Ingadozhat a vérnyomás, rosszullét és keringési panaszok léphetnek fel.

Megterhelő az emberi szervezetnek a változékony idő

Változékony időjárás várható a hétvégén térségünkben.

A hétvége szombat és vasárnap.
Szombat január 29-e, holnap lesz.
Változékony időjárás például,
amikor napsütéses és csapadékos időszakok váltják egymást.
A csapadék ugyanaz, mint az eső.
A hétvégén változékony
időjárás lesz térségünkben.
Hétvégén a délelőtti órákban fagy is lehet,
délután azonban felmelegedés lesz.
Fagy akkor van, amikor 0 fok alá esik a hőmérséklet.
Vasárnap délután 9 fokig is felmelegedhet a levegő.
Vasárnap január 30-a lesz.
A változékony időjárás miatt
az embereknél izomgörcsök, hasi görcsök,
rosszullét és vérnyomás problémák is jelentkezhetnek.
A változékony időjárás miatt
sokaknál jelentkezik alvászavar és feszültség.


Jelentős lehűlés érkezik!

Keddig marad a napos, meleg idő. Kedd délután megnövekszik a felhőzet és viharokra is számítani kell.

A meleg és napsütéses időjárás a Köztársasági Hidrometeorológiai Intézet legfrissebb jelentése szerint nem fog sokáig tartani. Vasárnap és hétfőn még marad a többnyire napos, meleg idő, a legtöbb helyen a hőmérő higanyszála a 30 Celsius fokot is elérheti. Keddtől érezhetően megváltozik az időjárás, a délelőtt folyamán többnyire napos időre számíthatunk, a délutáni órákban azonban fokozatosan megnövekszik a felhőzet és elered az eső, helyenként viharokra kell számítani. A hőmérséklet az északnyugati területeken, így Vajdaságban is, 23 Celsius fok körül alakul majd. Szerdán lehűl a levegő, csapadékosra fordul az idő, helyenként viharok is előfordulhatnak, amelyeket az ország keleti és délkeleti területein villámlások kísérhetnek.

Komoly lehűlés érkezik

Ma április 15-e, hétfő van.
Ma délután akár 30 fokos meleg is lehet térségünkben.
Kedd délután megnövekszik a felhőzet
és viharokra is lehet számítani.
Kedd április 16-a, holnap lesz.
Kedd délután 23 fokos hőmérséklet várható Vajdaságban.
Szerdán még jobban lehűl a levegő, egyre több csapadék várható.
Helyenként viharok is előfordulhatnak.
Szerda délután már csak
maximum 14 fokos hőmérsékleteket mérhetünk.


Amerre nézünk, mindenhol szalonna - fesztivál Ferenchalmon

Az eseményt 35 éve szervezték meg először, mostanra pedig nemzetközi rendezvénnyé nőtte ki magát.

Százhetven kilogrammos szalonna a ferenchalmi Szalonna Fesztivál érdekessége. 300 kiállító kínálta áruját idén a fesztiválon. Közel száz tonna szalonnát állítottak ki, illetve kínáltak eladásra. Varga Erzsébet, Hertelendyfalva: „Minden évben ide szoktam járni és vásárolni, úgyhogy az idén is szalonna, meg a töpörtyű, meg a kolbászkirakás nagy mértékben megtörtént.”
Az elárusítók szerint árak kedvezőbbek mint az üzletekben. Marija Orsić számára fontos volt a versenyen való részvétel. „Örülünk, hogy megnyertük az első helyet, ez egy visszaigazolás a több éven át fenntartott minőségért, illetve motiváció is, hogy továbbra is jól és sikeresen dolgozzunk.”
Az idei rendezvény érdekessége az 1,5 m széles, 1,65 m hosszú szalonna volt, amelyet Željko Rašević Nagykikindáról hozott a fesztiválra. A közel 350 kilogrammos sertés szalonnájának súlya százhetven kilogrammot nyomott. „Második alkalommal vagyok itt, a múlt évben nem tartották meg, de ezentúl mindig részt veszek, mivel nincs jobb rendezvény. Azt hiszem, hogy jobb a Gučánál és az Exitnél is.”
A most már nemzetközi hírnévnek örvendő fesztiválon a versenyre beadott közel kétszáz szalonnamintát az első napon osztályozták. Krsto Šaletić, szervezőbizottsági tag: „A megnyitóra már megvannak a győztesek a megszokott három kategóriában, ez pedig a házi szalonna, amely számunkra a legfontosabb, a kézműves szalonna és az ipari szalonna. Ezen kívül beiktattunk két újabb kategóriát, ez pedig a legvastagabb szalonna és a legjobb mangalicaszalonna.”
A ferenchalmi Szalonna Fesztivál azonban nemcsak a szalonnáról és húsról szól, a falu központját betöltő kirakodóvásáron minden megtalálható, amit csak a szem és száj megkívánhat.

Szalonnafesztivált tartottak Ferenchalmon

A 4 napos Szalonna Fesztivált 35. alkalommal tartották meg Ferenchalmon.

Tegnap fejeződött be a 35. Szalonna Fesztivál Ferenchalmon.
Vasárnap március 6-a, tegnap volt.
Ferenchalom 1 település Vajdaságban.
A ferenchalmi Szalonna Fesztivál
már nemzetközi rendezvénnyé alakult.
Nemzetközi azt jelenti, hogy más országokból is
érkeznek látogatók a rendezvényre.
Az idei rendezvény érdekessége
az óriás szalonna volt, amit Nagykikindáról hoztak.
Ez az óriás szalonna 170 kilogrammos volt.
Idén 300 kiállító árulta termékét a fesztiválon.
Idén 2022 van.
Nagyon sokféle szalonnát lehetett
megkóstolni és megvásárolni a ferenchalmi
Szalonna Fesztiválon.
A fesztiválon a szalonna mellett
töpörtyűt, kolbászt és másféle húst is
lehetett kóstolni és vásárolni.
Az elárusítók elmondták,
a fesztiválon az árak kedvezőbbek,
mint az üzletekben.
A ferenchalmi Szalonna Fesztiválon nem csak
finom húsok voltak, hanem a falu központjában
kirakodóvásáron is végigsétálhattak az érdeklődők.


Meghosszabbított nyitvatartással üzemel a Bajmok-Bácsalmás határátkelő

Július 7-e és szeptember 10-e között péntektől vasárnapig az átkelő reggel 7 órától éjfélig fogadja az utazókat.

A határátkelő a hét többi napján reggel 7 és 19 óra között üzemel.
A többi határátkelőhely az eddig megszokott rendben tart nyitva Bács-Kiskun vármegyében, így a Hercegszántó és a Tompa határátkelőhely 24 órában, a Bácsszentgyörgy közúti határátkelőhely pedig 7 és 19 óra között működik - olvasható a Bács-Kiskun Vármegyei Rendőr-főkapitányság közleményében.

Meghosszabbított nyitvatartással működik a Bajmok-Bácsalmás határátkelő

Július 7-től meghosszabbított nyitvatartással működik a Bajmok-Bácsalmás határátkelő.

Július 7-e péntek lesz.
Szeptember 10-ig fog meghosszabbított nyitvatartással működni
a Bajmok-Bácsalmás határátkelő.
Ebben az időszakban minden pénteken,
szombaton és vasárnap reggel 7 órától
éjfélig fogadja majd az utazókat
a Bajmok-Bácsalmás határátkelő.
A határátkelő a hét többi napján,
vagyis hétfőn, kedden, szerdán és csütörtökön
reggel 7 óra és este 7 óra között működik.
A többi határátkelőhely az eddig megszokott rendben tart nyitva.
Ez azt jelenti, hogy a Hercegszántó és a Tompa határátkelőhely
24 órában, vagyis egész nap fogadja az utazókat.
A Bácsszentgyörgy közúti határátkelőhely
reggel 7 óra és este 7 óra között működik.


Új műsor indul a Pannon Rádióban

A Classic Fantastic egy igazi időutazás a kazettákra rögzített kívánságműsoros zenék, a cédés autórádiók és a helyi diszkók világába.

Az egyórás mix minden idők legnagyobb dance klasszikusait és legemlékezetesebb klubzenéit hozza el a szegedi DJ-műsorvezető, Molnár Balázs, vagyis MolnárBé tolmácsolásában.
A Classic Fantasticot hétfőnként 10 órától sugározzuk a 91,5 MHz-en.

Új műsor a Pannon Rádióban

Tegnap este új műsor kezdődött a Pannon Rádióban.

Tegnap november 9-e,
hétfő volt.
Az új műsor neve
a Classic Fantastic.
Az új műsor
minden hétfő
este 10 órától
11 óráig fog tartani.
A Classic Fantastic
műsorban igazi jó
klub és diszkózenék
hallhatóak.
Az Classic Fantastic
műsorvezetője
1 szegedi DJ.
A DJ neve
Molnár Balázs,
vagyis MolnárBé.
Aki hétfő esténként is
szeretne jó zenéket
hallgatni, az hallgassa
a Pannon Rádiót.
A rádiót a 91,5-re kell
beállítani.


Élő vagy műfenyőt karácsonyra?

Egyre nagyobb a kereslet a fenyőfák iránt, az ünnep ugyanis elképzelhetetlen a feldíszített karácsonyfa nélkül. Következő összeállításunkból kiderül, hogy az idén mennyibe kerülnek a fenyők.

Élő vagy műfenyő, erről megoszlanak a vélemények, ahogyan arról is, hogy mikor díszítik őket.
Rajcsán Rita, Topolya: „Nálunk műfenyő van évek óta, mert nem hullajtja a leveleit meg könnyebb takarítani, elraktározni. Karácsony előtt pár héttel szoktuk feldíszíteni, hogy meglegyen az a hangulat, mert tél van, december van, jön a karácsonyi hangulat.”
Kispalkó Viola, Topolya: „Az idén élő fenyőt fogunk venni, pont jól jön ki idén karácsony előtt, 23-án lesz piac, akkor tervezzük megvenni. Nálunk mindig 24-én kerül sor a díszítésre.”
Topolyán a piaci vagy vásári napokon lehet beszerezni fenyőfát. Aki szépet és számára megfelelő méretűt szeretne vásárolni, annak idejében fel kell kelni, mert csupán 3-4 árusnál lehet kapni, és 10 órára már igencsak csappan a kínálat. A szabadkai Vojnics Erzsébet mindig élő fenyőt díszít karácsonykor, de soknak találja az árát.
Vojnics Erzsébet, Szabadka: „Mi a temetőbe jöttünk és ágakat szeretnénk vásárolni, hát elég drága, 1000 dinártól 4000-ig vannak a fák, az ágak pedig 200-tól 1000 dinárig szintén, úgyhogy elég drágák a fenyőágak.”
Népszerűek a földlabdás fenyők is, hiszen akár több évben is feldíszíthetők, cserépben nevelhetők vagy kiültethetők.
Pintér Bakos Natália, Temerin:„Elég jól keresik a fenyőfát, nekünk luc van, ezüst, ezen kívül normann fenyő, de inkább az olcsóbb, kisebb fákat szeretik jobban, töves fáink vannak és akkor a kisebbeket.”
- Mennyibe kerülnek fajtától függően?
- 1500-tól 3500-ig, de a 3500-as az olyan 3,5 méter magas, az a normál méret, 1,5 méter, méter, az olyan 1500 körül mozog.”
Egyéb karácsonyi dekorációt, mint búzát 50 dinárért, koszorúkat, asztaldíszeket pedig 300-tól 1500 dináros áron kínáltak a topolyai piacon.

Élő vagy műfenyőt karácsonyra?

Egyre többen vásárolják meg karácsonyra a fenyőfákat.

Vannak, akik azt mondják, hogy a műfenyő a legjobb karácsonykor.
Vannak azonban olyanok is, akik csak élő fenyőt
tudnak elképzelni karácsonyfának.
A műfenyőt sokan azért szeretik, mert nem hullajtja a leveleit,
könnyebb takarítani, később könnyebb elrakni.
Topolyán a piaci vagy vásári napokon lehet beszerezni
az élő fenyőfát.
Aki szépet és megfelelő méretűt szeretne vásárolni,
annak sietni kell, mert csak 3 vagy 4 árusnál lehet kapni élő fenyőt.
A topolyai piacon 1000 dinártól 4000 dinárig vannak a fák.
Fenyőágakat 200 dinártól 1000 dinárig árulnak.
Egyre többen vásárolják a földlabdás fenyőket is.
Ezek a fenyők azért jók, mert akár több évben is feldíszíthetők,
cserépben nevelhetők vagy kiültethetők.
A karácsonyi koszorúkat, asztaldíszeket 300 dinártól,
a búzát pedig 50 dinárért kínáltak a topolyai piacon.


Felhívás online szavalóversenyen való részvételre

Immáron hetedik alkalommal hirdeti meg a zentai Thurzó Lajos Általános Iskola a Messzeringó gyerekkorom világa elnevezésű online szavalóversenyét.

A versenyre magyar költők verseivel lehet jelentkezni. A beküldött videókat alsós, felsős, magyar, mint környezetnyelv és sajátos nevelési igényű tanulók kategóriában díjazza a zsűri.
További információkat a Thurzó Lajos Általános Iskola honlapján olvashatnak.

Online szavalóversenyre lehet jelentkezni

A zentai Thurzó Lajos Általános Iskola online szavalóversenyt szervez.

Az online szavalóverseny az interneten keresztül történik.
A zentai általános iskola már 7. alkalommal
tartja meg a Messzeringó gyerekkorom világa elnevezésű
online szavalóversenyét.
A versenyre magyar költők verseivel
lehet jelentkezni.
Az online szavalóversenyre
videót kell beküldeni arról,
ahogy a tanuló szavalja a választott verset.
A díjazottakat a zsűri választja ki.
A szavalóversenyre alsós, felsős,
magyar, mint környezetnyelv
és sajátos nevelési igényű tanulók
csoportjában lehet jelentkezni.
Még több információt a szavalóversenyről
a Thurzó Lajos Általános Iskola
internetes oldalán lehet olvasni.


Jön a felmelegedés, holnap 21 fok is lehet

A hideg reggel után változóan felhős-napos időre számíthatunk ma Vajdaságban, a csúcshőmérséklet 15 fok körül alakul.

Napközben még nem kell csapadékra számítanunk, az este közeledtével viszont beborulhat felettünk az ég. Az éjszaka folyamán pedig rövid ideig tartó eső is lehet. Dél-Bánátban erős szélre számíthatunk - tájékoztat közleményében a Köztársasági Hidrometeorológiai Intézet. Azt írják, vasárnaptól még inkább felmelegszik a levegő, a legtöbb helyen 18 és 21 fok közötti értékeket mérhetünk, de ezzel egyidejűleg a széllökések is felerősödnek. Hétfőtől azonban beborul felettünk az ég, és az esernyőket sem árt bekészíteni, mert a nap már csak keveset bújik elő a felhők mögül, több helyen lehet csapadék is.

Enyhe idő várható ma

Ma főleg napos, meleg időjárás várható térségünkben.

Ma március 10-e, vasárnap van.
Ma délután a legtöbb helyen
18 fok és 21 fok között lesz a hőmérséklet.
A meleg idő mellett erősebb széllökések is kialakulhatnak.
Hétfőtől beborul felettünk az ég.
Hétfőn a nap már csak keveset bújik elő a felhők mögül,
több helyen lehet csapadék is.
Hétfő március 11-e, holnap lesz.
Csapadék ugyanaz, mint az eső.
Hétfőn szükség lesz az esernyőkre.


A mesék világába kalauzolták a zentai gyerekeket

Mesedélelőttre invitálta a zentai kisgyermekeket a helyi Gyermekbarátok Egyesülete. A havonta egyszer megszervezett műhelymunkán a mese fantáziadús világával ismerkedhetnek meg a leginkább óvodás korú érdeklődők.

A kicsi korban történő mesehallgatás években mérhető iskolai előnyöket eredményezhet a gyermekeknél. A népmese napja, valamint a gyermekhét alkalmával most megtartott eseményen a sündisznókról szóló mesével ismerkedhettek meg a gyermekek.
Huszák Szofia, Zenta: „- Mi a kedvenc meséd és miről szól?
- A Jancsi és a Juliska.
- És miről szól a Jancsi és a Juliska, mi történik a mesében?
- Elmennek gombát szedni és a boszorkány bezárja a ketrecbe.”
Pósa Buda, Zenta: „- Melyik mese a kedvenced?
- Jancsi és a Juliska.
- Ki szokott neked otthon mesét olvasni?
- Anya.”
A mesedélelőtt egy nagy sikernek örvendő kezdeményezés részeként valósul meg a zentai Gyermekbarátok Egyesületének szervezésében. Véleményük szerint a mesehallgatás olyan készségeket fejleszt, amelyek elengedhetetlenek a gyermek jövője szempontjából.
Barna Teréz, elnök, Gyermekbarátok Egyesülete, Zenta: „A gyerek lelkivilágának, a fantáziájának a megnyugvására is, hogy a gyerekeknek türelmesen végighallgatnak egy mesét, és átéljék azt a mesét. Ezért úgy szoktuk csinálni, hogyha van egy olyan lehetőség, havonta egyszer vagy pedig kéthavonta egyszer megcsináljuk a mesedélelőtött.”
Mindemellett a jövő heti gyermekhét alkalmából a helyi önkormányzat támogatásával Zenta község minden első osztályos tanulója a Gyermekbarátok Egyesületének ajándékcsomagjában részesül majd.

Mesedélelőttöt tartottak Zentán

Mesedélelőttöt tartott ma a kisgyerekek számára a zentai Gyermekbarátok Egyesülete.

Ma október 1-je, szombat van.
Minden hónapban egyszer megszervezik
a mesedélelőttöt Zentán.
A gyerekek a foglalkozások idején
különböző meséket hallgathatnak meg.
Főleg óvodás korú gyerekek vesznek részt
a zentai mesedélelőttökön.
A népmese napja és a gyermekhét alkalmával
a mai foglalkozáson a sündisznókról szóló
mesével ismerkedhettek meg a gyerekek.
A magyar népmese napja tegnap,
szeptember 30-án volt.
A Gyermekbarátok Egyesülete szerint
nagyon fontos, hogy a gyerekek
minél több mesét hallgassanak meg.
A mesék hallgatása sok különböző
képességét fejleszti a gyerekeknek.
A jövő heti gyermekhét alkalmából
Zenta község minden első osztályos tanulója
ajándékcsomagot fog kapni
a Gyermekbarátok Egyesülettől.


PontVeled inkluzív tábor kezdődött Szabadkán

Az eseményt a sajátos nevelési igényű és ép fejlődésű gyerekek számára szervezték. Ilyen tábor egyébként nincs Vajdaságban, ezért jutottak arra az elhatározásra a szervezők, hogy első alkalommal megrendezik azt, ami péntekig tart.

Az első napon ismerkedős csapatjátékokat szerveztek a gyerekeknek. A táborban 16 gyermek vesz részt, közülük 8 sajátos nevelési igényű és 8 tipikus fejlődésű. A foglalkozások minden nap 15 és 18 óra között zajlanak.
Meznerics Zalán: „Eléggé tetszik, már a címe is érdekesnek hangzott, és úgy gondolom, hogy elég jó célra szolgál ez a tábor. Az előbb egy színes ponyvába raktunk labdákat és azokat lövöldöztük felfelé.”
Ez egy hiánypótló tábor, hiszen a sajátos nevelési igényű gyerekek és az ép fejlődésű társaik megismerkedését, egymás megértését és együttműködését eredményezi. Hosszú távon ez azért fontos, mert így tud kialakulni az inkluzív szemlélet - mondta Csipak Szarapka Dóra. A szervező hozzátette, a táborban egy egészségügyi nővér is segítséget nyújt. „A célunk ezzel az, hogy végre együtt ismerkedjenek, játszanak és nem hiába adtuk ezt az elnevezést a tábornak, mert úgy gondoljuk, hogy pont ők kellenek ahhoz, hogy valóban egy sokkal befogadóbb, empatikusabb társadalmat, egy nyitottabb, inkluzívabb társadalmat alakítsunk ki itt a Vajdaságban is.”
A tábor hátralevő napjaira is színes programokkal készülnek a szervezők. Lesz nemezelés, gölöncsérezés, gyöngyfűzés, és drámapedagógia, illetve hangszerekkel is megismerkednek a résztvevők. A zárónapot nagy mulatsággal teszik színesebbé, ahol közösen népdalokat fognak énekelni és a gyerekek egy kis meglepetést is kapnak majd.

Pont Veled inkluzív tábor kezdődött

Pont Veled elnevezésű inkluzív tábor kezdődött hétfő délután Szabadkán.

Hétfő július 25-e, tegnap volt.
Az inkluzív táborban a fogyatékkal élő gyerekek
és az ép fejlődésű gyerekek együtt
játszanak és szórakoznak.
A Pont Veled tábor hétfőtől péntekig tart.
Péntek július 29-e lesz.
A Pont Veled tábort 1. alkalommal
szervezték meg Vajdaságban.
A tábor minden nap délután 3 órától
délután 6 óráig tart.
A táborban különböző érdekes
és fejlesztő foglalkozások várják a résztvevőket.
A tábor első napján ismerkedős, csapatépítős
játékokban vehettek részt a gyerekek.
A tábor többi napján lesz például
gyöngyözés, gölöncsérezés, nemezelés,
hangszerekkel való ismerkedés
és népdaléneklés, néptáncolás is.
A táborban 16 gyermek vesz részt.
A tábor szervezői azt remélik,
hogy a közös játékokkal a gyerekek
még megértőbb és nyitottabb személyekké válnak.
A Pont Veled tábor szervezői remélik,
hogy a tábort jövőre is meg tudják szervezni.


Este érkezik az eső

Ma még napos, igazi szép tavaszias időjárásra számíthatunk. A reggeli 4 fok után, napközben akár a 22, 23 fokot is elérheti a nappali maximum-hőmérséklet. Az éjjel felhősödés és csapadék érkezik a térségbe.

Ez a délről jövő front határozza meg a következő napok időjárását. A hét további részében csapadék és 15 fok körüli maximumok várhatóak. Hétfőtől aztán ismét a napsütésé lesz a főszerep. Ennek hatására már a hét elején ismét 20 fok feletti értétekkel számolhatunk.

Este érkezik az eső

Ma még napos, igazi szép tavaszias időjárás várható térségünkben.

Ma április 6-a, szerda van.
Ma reggel 4 fokot mérhettünk.
Ma napközben akár 23 fokig is
felmelegedhet a levegő.
Ma éjjel azonban beborul az ég
és megérkezik a csapadékos időjárás.
Csapadék ugyanaz, mint az eső.
A következő napokban is marad az esős,
hűvösebb időjárás.
A következő napokban 15 fokig melegszik a levegő.
Hétfőtől visszatér a napos időjárás.
Hétfőtől már újra 20 fok feletti hőmérsékletet is mérhetünk.
Hétfő április 11-e lesz.


Véget ért a nyárra hangolódás

A Monarchia Operettel befejeződött a II. Nyárhangoló fesztivál Palicson a VM4K szervezésében. A négy nap alatt számos program várta a látogatókat a legkülönfélébb műfajokban.

A négy nap alatt számos program várta a látogatókat a legkülönfélébb zsánerben.
A zárónapon többek között a Baruch Fivérek kórusa, a legnagyobb európai szaxofonista és a legeredetibb párizsi zongorista, azaz Tony Lakatos és Ramona Horvath trió, és Hirtling István szórakoztatta a fesztivál közönségét. A színész és Mészáros Tibor irodalomtörténész előadása a Márai-estek keretében Palicsra is eljutott.
Hirtling István, színész: „Létrejött egy olyan szimbiózis a téma és köztem, az irodalomtörténész kutatómunkájának eredményei a világ elé tárandó szándéka egy sikeres együttműködés, ami most kiteljesedik éppen a közelgő 125-ok születésnap ünneplésére majd két év múlva.”
Az időjárás is végig támogatta a négynapos fesztivált.
Lukács Lilla, a VM4K kulturális referense: „Igazán boldogok vagyunk, és ezt a kollégáim és a VM4K nevében is mondhatom, ugyanis azt tapasztaljuk, hogy a sok hónapos kemény munka, ami azt előzte meg, hogy ez a fesztivál létrejöjjön az kifizetődő volt, hiszen Palics megtelt élettel, szívvel és lélekkel.”
A szervezők elégedettek, Palics felpezsdült és a nyárra hangolódás megkezdődött.

Véget ért a Nyárhangoló fesztivál

Tegnap fejeződött be a 2. alkalommal megszervezett Nyárhangoló fesztivál Palicson.

Tegnap július 9-e, vasárnap volt.
A Monarchia Operett előadásával fejeződött be
a Nyárhangoló fesztivál.
4 napig tartott a fesztivál.
A 4 nap alatt nagyon sok érdekes beszélgetésen,
koncerten és különböző programokon
vehettek részt az érdeklődők.
A 4 nap alatt különleges kézműves vásár is várta
az érdeklődőket Palicson.
Tegnap, a zárónapon Hirtling István előadóestje,
a Baruch Fivérek kórusa,
és a legnagyobb európai szaxofonista
és a legeredetibb párizsi zongorista,
vagyisTony Lakatos és Ramona Horvath trió szórakoztatta
a fesztivál közönségét.
A szervezők elégedettek.
A 4 nap alatt Palics megtelt élettel,
és a nyárra hangolódás megkezdődött.


Inkább szalmakalapra lesz ma szükség, mint esernyőre

Ma lehet az eddigi legmelegebb nap idén - akár 30 fok fölé is emelkedhet a hőmérő higanyszála. Csapadékra nem kell számítanunk.

Ami a pénteki napot illeti, meleg lesz ugyan, de bárhol előfordulhat zápor, zivatar erős széllel kísérve. Számottevő lehűlésre nincs kilátás. Szombaton, vasárnap és hétfőn 30 fok körüli csúcsértékek lesznek, esőre pedig nincs kilátás, bátran szervezhetünk szabadtéri programokat.

Nyárias meleg időjárás

Nyárias, meleg időjárásra lehet számítani a mai napon.

Ma május 12-e, csütörtök van.
Ma lehet az eddigi legmelegebb nap idén.
Idén 2022 van.
Ma délután akár 30 fok fölé is
emelkedhet a hőmérséklet.
Csapadékra ma nem kell számítani.
Csapadék ugyanaz, mint az eső.
Pénteken is marad a meleg időjárás,
de bárhol előfordulhat zápor, zivatar
vagy erős széllökés.
Péntek május 13-a, holnap lesz.
Nagyobb lehűlés nem várható térségünkben.
A hétvégén is 30 fok körüli melegekre
lehet számítani.
Hétvége szombat és vasárnap.
A hétvégén bátran szervezhetünk
szabadtéri programokat is,
mert napos, meleg időjárás lesz, eső nélkül.


Képregénykészítők a VM4K-ban

Patyerek Csaba és Linka Szabolcs képregénykészítők voltak a vendégei egy portrébeszélgetés erejéig a VM4K Csütörtök esték programsorozata újabb epizódjának.

A fiúk Black Village Comics néven futnak. Az igazi vajdasági képregénykészítés szépségeiről és kihívásairól Kucor Tamara művészettörténész beszélgetett a vendégekkel.
Patyerek Csaba egészen fiatal korában, 1992-től kezdett el érdeklődni a képregények iránt. Hosszú éveken át csak rajongóként, majd 2020-ban, a Covid19-járvány idején ragadott ceruzát és kezdett el rajzolni. Ő találta ki a történetet és ő a képregény rajzolója. Azt mondta, ez egy cyberpunk képregény. Egy elég sötét disztópikus jövő világát próbálja bemutatni a történet, egy elképzelt harmadik világháború után.„Néhány karakterünk, akiket nyugodtan nevezhetünk zárójelben és idézőjelben is jónak, egy küldetésre indulnak. És hát van ugye egy másik oldal, akit az első számban még rosszként vetítünk előre, azonban a történet előrehaladtával kiderül, hogy nem minden fehér és fekete. És tulajdonképpen azt kell még így összefoglalni erről, hogy nem egy happy enddel záruló történet a miénk. Igyekeztünk megfelelő számú fordulatot és csavart belerakni."
Linka Szabolcs az, aki Csaba rajzait digitálisan kiszínesíti. 2020 márciusa óta futnak Black Village Comics néven és rajzolják a történeteiket. Végleges formáját Szabolcs asztalán nyeri el tehát a képregény.
„A rajzolást Csaba végzi, tehát ő megrajzolja analóg ceruzával, kihúzza tussal, majd ezeket beszkenneli, itt jövök a képbe én. Megkapom a digitális szkennelt oldalakat, és ezeket digitálisan utána kiszínezem. Majd utána előkészítem a nyomdai munkának, be szövegbuborékozom."
A srácok 8-9 éves ötletüket valósították meg a 2080-as történetek beindításával. Ennek a sorozatnak eddig három füzete jelent meg, a Négyek szövetsége, a Hanyatlás, és A múlt árnyai. Hamarosan a záróepizód is elkészül, a Felemelkedés április végén, a bácsfeketehegyi második Vajdasági Képregény Találkozóra jelenik meg. Az alkotók elmondása szerint képregényüket elsősorban a 30-as, 40-es 50-es korosztály követi, de gyakran fiatalok is megvásárolják. Munkahelyi és egyéb elfoglaltságaik miatt nagyjából félévenként tudnak megjelentetni egy-egy számot.

Képregénykészítők a VM4K-ban

Csütörtök este képregénykészítők előadását hallhatták az érdeklődők a szabadkai VM4K-ban.

Csütörtök március 2-a, tegnap volt.
A VM4K a Vajdasági Magyar Képző-,
Kutató-, Kulturális Központ rövidítése.
Patyerek Csaba és Linka Szabolcs
képregénykészítők voltak a vendégei
csütörtök este a VM4K-nak.
A vajdasági képregénykészítés
szépségeiről és nehézségeiről
Kucor Tamara művészettörténész
beszélgetett a vendégekkel.
Patyerek Csaba képregénykészítő
2020-ban ragadott ceruzát és kezdett el rajzolni.
Ő találja ki a történeteket és ő a képregények rajzolója.
Linka Szabolcs az, aki Csaba rajzait
a számítógép segítségével kiszínesíti.
Szabolcs és Csaba közös munkával
készítik a képregényeket.
Eddig 3 füzet jelent meg,
a Négyek szövetsége, a Hanyatlás, és A múlt árnyai.
Hamarosan a zárórész is elkészül,
Felemelkedés címmel.
Ez a képregény április végén,
a bácsfeketehegyi 2. Vajdasági Képregény Találkozóra jelenik meg.
Az alkotók elmondták, hogy a képregényüket
főleg a 30-as, 40-es 50-es korosztály követi,
de gyakran fiatalok is megvásárolják.


Élőben jelentkezett a Pannon Rádió a topolyai Szármafesztiválról

A Pannon Rádió műsorvezetői, Facković Melissza és Rúzsa Edina 10 és 12 óra között élő műsorral jelentkezett a helyszínről.

Az eseményt jubileumi, tizedik alkalommal tartják meg. Színes programokkal várják az érdeklődőket a Vásártéren. A többi között főzőversennyel, kézműves és gasztrovásárral, gyermekprogramokkal és koncertekkel készülnek. Edinának ez volt az első terepi élő bejelentkezése.
Rúzsa Edina, műsorvezető, Pannon Rádió: „Szerintem a műsor elején sikerült a lámpalázat leküzdeni, Melivel megtaláltuk a közös hangot gyorsan a műsor elején, sorban jöttek a vendégek és még jönni is fognak, jók a témák, jókat tudunk beszélgetni az emberekkel. Hogy melyik szármát kedvelem? A klasszikusat, a tipikus nagymamám féle, ami tetszik és amit szeretek.”
Külön varázsa van a terepi élő műsorvezetésnek. A műsorban igyekeznek átadni a rendezvény hangulatát a hallgatóknak.
Facković Melissza, műsorvezető, Pannon Rádió: „Sokkal több élmény, sokkal több inger éri ilyenkor a műsorvezetőt, mintha összehasonlítjuk a stúdióval. Érezzük a szármát, a szárma illatát a levegőben, akkor a citeraszót a fülünkben, friss levegő, meg általában ilyenkor sokkal koncentráltabbak, pörgősebbek a műsorok, mert ilyen két órás műsorban szoktuk bezsúfolni több vendéget most is a két óra alatt nyolc vendég, úgyhogy nagyon pörgős szokott lenni ez a műsor.”
A szármához a száraz fehér bor illik leginkább, sörökből pedig a magasabb alkohol tartalmú. A legfinomabb szárma a kemencében sül - ilyen és még számos más érdekességet megtudhattak azok, akik hallgatták a Pannon Presszó délelőtti műsorát a 91,5 MHz-en.

Szármafesztiválon jártak a Pannon Rádió műsorvezetői

Tegnap délelőtt élő műsorral jelentkezett a Pannon Presszó Topolyáról.

Tegnap október 28-a, szombat volt.
Tegnap tartották meg 10. alkalommal a Szármafesztivált Topolyán.
A Pannon Presszó 2 műsorvezetője élő műsorral jelentkezett
a topolyai Szármafesztiválról.
A Pannon Presszó 2 műsorvezetője
Facković Melissza és Rúzsa Edina volt.
A Szármafesztiválon nagyon sok érdekes programmal
és finom szármával várták az érdeklődőket.
A Szármafesztiválon gyermekprogramok,
koncertek és kézműves vásár is várta az érdeklődőket.
A Pannon Presszó 2 műsorvezetője sok vendéggel beszélgetett
az élő műsorban.
A Pannon Presszó 2 műsorvezetője sok érdekes
témáról beszélgetett a vendégekkel.
Az élő műsorban arról is lehetett hallani például
hogy a szármához főleg a száraz fehér bor illik,
és a legfinomabb szárma a kemencében sül.
A Szármafesztivált, mint minden évben,
így idén is a topolyai Vásártéren tartották meg.


Igazolja magát a szeszélyes április

Igazolja magát a szeszélyes április: a pár napos télies hideg után ma csaknem 20 fokra melegszik a levegő. Érdemes lesz az esernyőt napszemüvegre cserélni, ugyanis a nap legnagyobb részében zavartalan napsütésben lesz részünk. Este azonban már érkezik a hűvösebb levegő, amit a hidegfrontra érzékenyek meg is érezhetnek.
A meteorológusok szerint ma van a hét legmelegebb napja. Az előrejelzések szerint 19 fokot is mérhetünk. Azonban a meleg időnek nem örülhetünk sokáig, mert már úton a van a hidegfront. A napsütést délután egyre gyakrabban zavarhatja meg helyenként egy-egy hevesebb zápor, zivatar. Pénteken tovább esik a hőmérséklet, de kiadósabb csapadékmennyiség nem várható már, így vidékünk legnagyobb részén több órás napsütésre számíthatunk. Szombattól melegedni kezd majd szik az idő, ennek ellenére a hajnalok még hidegebbek lehetnek az évszakban megszokottnál. Az előrejelzések szerint a jövő hét közepén tér vissza ismét a 20 fok fölötti meleg.
Az orvosmeteorológiai előrejelzések szerint a fronthatás miatt romolhat a koncentrációs készségünk, nyugtalanabbak, ingerlékenyebbek lehetünk. Ennek köszönhetően sokaknál figyelmetlenség, koncentrációs zavar jelentkezhet. Egyeseknél migrénes fejfájás, ingerlékenység, alvászavar léphet fel, sőt erősödhetnek a krónikus betegségek tünetei is: a vérnyomás-ingadozás, a szédülés, valamint az ízületi fájdalmak.

Változékony időjárás áprilisban

Változékony időjárás várható áprilisban térségünkben.

Ma meleg időjárás lesz,
de már érkezik a hidegfront.
Ma április 22-e, csütörtök van.
Ma délután 20 fokos meleg is kialakulhat.
Ma sokat fog sütni a nap.
A meleg időjárásnak nem örülhetünk sokáig.
Délután több helyre megérkezhet a zápor vagy zivatar.
Estére már érkezik is a hűvösebb levegő.
Pénteken még hűvösebb lesz a levegő.
Péntek április 23-a, holnap lesz.
Pénteken nem kell számítani nagy esőzésre.
Pénteken több órás napsütés lesz.
A hidegfront érkezésére sok ember érzékeny.
A hidegfront érkezése miatt az embereknek
fájhat a feje, fáradékonyabbak,
figyelmetlenebbek lehetnek,
szédülhetnek és alvászavar is kialakulhat.
Szombattól újra melegedni kezd az idő.
A hajnalok még mindig hűvösek lesznek.
Az időjárás-előrejelzések szerint jövő hét
szerdától térhet vissza a 20 fokos meleg időjárás.


Élőben a Vajdasági Szabadegyetemről

A Pannon Rádió ma élőben jelentkezik Vajdasági Szabadegyetemről. 14 és 16 óra között Fackovity Melissza és Brasnyó Zoltán várja a hallgatókat a 91,5-ön és online is.

Élőben jelentkezik ma a Vajdasági Szabadegyetemről a Pannon Rádió. 14 és 16 óra között szervezők, résztvevők, előadók mesélnek. Lesz kvízjáték és Dombos Fest programajánló is. Fackovity Melissza és Brasnyó Zoltán várja a hallgatókat a 91,5-ön és online is.
A Pannon Rádió online adását ide kattintva érheti el.

Élőben a Vajdasági Szabadegyetemről

A Pannon Rádió ma élőben jelentkezik a Vajdasági Szabadegyetemről.

Ma július 10-e, szombat van.
A Vajdasági Szabadegyetem 1 tábor
fiatalok és felnőttek számára.
Ma délután 2 órától délután 4 óráig lesz
élő közvetítés a rádióban
a Vajdasági Szabadegyetemről.
A 2 műsorvezető Fackovity Melissza
és Brasnyó Zoltán lesz.
Az élő műsorban a szervezőkkel,
a résztvevőkkel és az előadókkal is beszélgetni fog
a 2 műsorvezető.
Az élő műsorban más érdekes programokról is szó lesz.
Hallgasd Te is a Pannon Rádiót
a 91.5-ön, vagy az interneten keresztül.
Ide kattintva tudod hallgatni az interneten keresztül
a mai élő közvetítést a Vajdasági Szabadegyetemről.


Nyári koncertek a Zenepavilonban

A palicsi rendezvénysorozat első fellépője a Cimbaliband zenekar volt.

Elkezdődött a Nyári koncertek a Zenepavilonban című rendezvénysorozat Palicson. Az első fellépő a magyarországi Cimbaliband világzenei zenekar volt, akik a Kárpát-medencei Kultúrpajta- és Tündérkert-hálózat támogatásával jutottak el Palicsra. A rendezvénysorozatot a Palics Park Kft. szervezte meg.
A világviszonylatban is elismert magyarországi Cimbaliband zenekarnak ez volt az első fellépése Szerbiában. Koncertjükön a legújabb lemezük zeneszámait mutatták be a közönségnek. Unger Balázs, vezető, Cimbaliband zenekar: „A magyarlakta vidékekről készítettünk egy levonatot. Mindenhonnan 2-3 népdalt vettünk alapul. Ezeket a népdalokat dolgoztuk fel sajátosan, egy kicsit ilyen etno-jazz formában. Erre a lemezre inkább az improvizáció és a kicsit szabados játék a jellemző.”
A harmadik alkalommal megszervezett rendezvénysorozat szeptember közepéig tart. 8 szombaton keresztül este hat órától különböző műfajú együttesek, zenészek, fellépők, énekesek fogják szórakoztatni az érdeklődőket a Zenepavilonban. Dencs Valéria, szervező, a Palics Park Kft. igazgatója: „Két zeneiskolát is vendégül láthatunk, a magyarkanizsai és a szabadkai zeneiskola is eljön hozzánk bemutatkozni, valamint ami nagyon fontos és népszerű, az a fúvószenekar koncertje lesz.”
Az eseményt dr. Pásztor Bálint, a szabadkai Városi Képviselő-testület elnöke nyitotta meg. „110 évvel ezelőtt az akkori városvezetés szalonzenét biztosított az akkor itt sétálók számára itt a Zenepavilonban. Ez egy olyan épület, amely rendeltetésszerűen erre készült, hogy a Palicson sétáló polgárokat az itt zenélő együttesek, művészek szórakoztassák. Ezt a hagyományt élesztettük újra három évvel ezelőtt.”
A rendezvénysorozat keretében legközelebb a Piazza Italia Olasz Kulturális Központ lép fel. Az érdeklődők július 22-én tekinthetik meg a produkciójukat a Zenepavilonban.

Nyári koncertek a Zenepavilonban

Tegnap elkezdődött a Nyári koncertek a Zenepavilonban elnevezésű rendezvénysorozat Palicson.

Tegnap július 15-e, szombat volt.
3. alkalommal szervezték meg
a Nyári koncertek a Zenepavilonban nevű rendezvényt.
Szeptember közepéig tart a rendezvénysorozat.
8 szombaton keresztül este 6 órától
különböző együttesek, zenészek, fellépők,
énekesek fogják szórakoztatni az érdeklődőket a Zenepavilonban.
A palicsi rendezvénysorozat első fellépője
a magyarországi Cimbaliband zenekar volt.
A zenekar az egész világon elismert.
A zenekar most először játszott Szerbiában.
Koncertjükön a legújabb lemezük zeneszámait mutatták be
a vajdasági közönségnek.
A rendezvényen 2 zeneiskola diákjai is
fel fognak lépni Palicson.
A magyarkanizsai és a szabadkai zeneiskola fog bemutatkozni
a palicsi közönségnek.
A rendezvénysorozat részeként legközelebb
a Piazza Italia Olasz Kulturális Központ lép fel.
Az érdeklődők július 22-én tekinthetik meg
az előadásukat a Zenepavilonban.
A rendezvény célja, hogy a Palicson sétáló lakosokat
az itt zenélő együttesek, művészek szórakoztassák.


A szabadkaiak közül 27-en igazoltan koronavírus-fertőzöttek

A szabadkai fertőzöttek közül többen a katonaság és a rendőrség tagjai.

27 koronavírussal fertőzött személyt tartanak nyilván Szabadka Város területén - áll a városi válságstáb közleményében. Közülük többen is a katonaság és a rendőrség kötelékébe tartoznak, de a betegek között nincs egy egészségügyi dolgozó sem.
Házi karanténban Szabadkán 1472 személy van. Ennek megsértése miatt az elmúlt napokban egy személyt vontak felelősségre a hatóságok.
A közlemény arra is kitér, hogy Topolya községben két, Kishegyes községben pedig egy Covid-19 betegségben szenvedő pácienst tartanak nyilván. Topolya területén 282-en vannak házi karanténban.

Szabadkán 27 koronavírus-fertőzött van

Szabadka Város területén 27 ember van, aki koronavírus-fertőzött.

Szabadkán a 27 koronavírusos beteg között
több katona és rendőr is van.
Szabadkán a 27 koronavírusos beteg között
nincs egészségügyi dolgozó.
Egészségügyi dolgozó
például az egészségügyi nővér,
vagy az orvos.
Szabadkán 1472 ember van
házi karanténban.
A házi karantén azt jelenti,
hogy az ember csak otthon lehet.
Az embernek nem szabad
kimenni az utcára sem,
amikor házi karanténban van.
A rendőrség megbünteti
azt az embert,
aki nem tartja be
a házi karantént.


Megtartják vasárnap a vásárt Zentán

A hírt a zentai városházán tartott sajtótájékoztatón jelentették be.

Czegledi Rudolf polgármester elmondta, a községben kedvezőek a járványügyi adatok, ugyanis körülbelül 30 koronavírus-fertőzött van Zentán, így megszüntetik a rendkívüli helyzetet. A döntés értelmében megtartják a vásárt, a tervek szerint pedig a későbbiekben a Tiszavirág Fesztivált is.
Czegledi azt is hozzátette, hogy egyéb rendezvények megtartása is engedélyezett 200 személyig zárt térben, szabadtéren pedig 500 személyig.
A zentai vásár hosszú évek óta a térség egyik legnagyobb közösségi és kereskedelmi eseménye, amelyre a tavaszi, a nyári és az őszeleji időszakban több ezren látogatnak el. Zentán legutóbb 2020. június 7-én volt vásár.
Czegledi Rudolf, Zenta polgármestere: „Ez konzultálva lett a nagykikindai Járványügyi Intézettel, akik ezt a döntésünket előre jóváhagyták. A vásárt ennek a döntésnek értelmében meg lehet tartani. Természetesen továbbra is felhívjuk a polgáraink figyelmét a vakcinációra, hogy akik nem vették fel a vakcinát, vegyék fel.”

Megtartják vasárnap a vásárt Zentán

Zenta 1 város és község Vajdaságban.
Zenta polgármestere elmondta,
hogy Zenta községben kevés a koronavírusos beteg.
Ezért megszűntetik a rendkívüli helyzetet.
Zenta polgármesterét Czegledi Rudolfnak hívják.
Zentán 30 koronavírusos beteg van.
Megszűntetik a rendkívüli helyzetet Zentán,
ezért vasárnap már meg lehet tartani a vásárt.
Tervek szerint a Tiszavirág Fesztivál is
meg lesz szervezve Zentán.
Zenta polgármestere azt is elmondta, hogy
200 személyig zárt térben engedélyezett
rendezvényeket tartani.
Szabadtéren 500 főig engedélyezett rendezvényt tartani.
A zentai vásárra minden évben több ezer
ember látogat el.
Utoljára 2020. június 7-én volt vásár Zentán.
2020 tavaly volt.
Zenta polgármestere elmondta, nagyon fontos,
hogy minden ember
felvegye a koronavírus elleni védőoltást.


Jövő nyáron nyílhat meg a palicsi wellnessközpont

A meglévő termálmedence is új külsőt kapott, de a folyamatos építkezés miatt még ott sem lehet az idén fürödni. A munkálatok első fázisának végénél tartanak.

Csiszolják és festik a palicsi wellnessközpont kültéri medencéinek felületeit. Hamarosan befejeződnek az utómunkálatok.
Több mint hetven lépcső vezet a csúszda tetejére. Jövőre csúszhat le az első fürdőző.
Az első szakasz befejezése előtt még befestik a csúszdákat és a gyermekmedencét. 330 millió dinárt szántak a munkálatok első részére.
Ljubica Bertović, a fejlesztési szektor vezetője, Palics Park Kft.: „A második fázis magába foglalja a nagy medence kiépítését a már meglévő termál medence mellett, majd épül még egy szabadtéri medence, három különböző csúszdával. Természetesen, amit mindenki vár, az a fedett komplexum kiépítése, öt beltéri medencével, valamint wellness- és spa központtal.”
Hamarosan új burkolatot kaphat a sétány és a férfi strandot is teljesen felújítják.
Az ilyen és ehhez hasonló létesítmények azért fontosak, hogy a környékbeliek itthon tudjanak kikapcsolódni, és az idegenforgalom fellendítésére is nagy hatással lehetnek - nyilatkozta a Szabadkai Magyar Rádióban Pásztor István. A VMSZ elnöke kiemelte: „Remélem, hogy a palicsi központnak a felépülése azt eredményezi, hogy Palics egész évben látogatott lesz. Ez azt fogja eredményezni, hogy a Palicson és környékén, valamint a Szabadkán működő vendéglátóipari egységekben nagyobb lesz a forgalom.”
A beruházás összértéke több mint egymilliárd dinár.

Jövő nyárig be akarják fejezni a palicsi Wellnessközpontot

Jövő nyárig befejeződik a palicsi Wellnessközpont építése.

Jövő nyár 2020-ban lesz.
A palicsi Wellnessközpont építésének több munkafázisa van.
A munkafázisokban több dolgot építenek a munkások.
A palicsi Wellnessközpont 1. munkafázisát júniusban fejezik be.
Palicson már van 1 termálmedence.
A termálmedencét is felújították a munkások.
A termálmedencében az idén még nem szabad fürdeni.
Termálmedence melegvizes medencét jelent.
A palicsi Wellnessközpontban lassan készen vannak a kültéri medencék.
A munkások most festik a kültéri medencéket.
Kültéri medence az, ami kint van a szabadban.
A palicsi Wellnessközpontban a munkások most festik be a csúszdákat.
A palicsi Wellnessközpontban nagyon hosszú és szép csúszdák lesznek.
A palicsi Wellnessközpontban a munkások most festik be a gyermekmedencéket is.
A palicsi Wellnessközpont 2. munkafázisában sok medencét fognak még építeni.
Sok beltéri és kültéri medence lesz a palicsi Wellnessközpontban.
Szauna és masszázs is lesz a palicsi Wellnessközpontban.
A palicsi sétányt és a férfi strandot is fel fogják újítani.
Sétány az az út, ahol az emberek sétálnak.
Az emberek már nagyon várják, hogy kész legyen a palicsi Wellnessközpont.
Amikor kész lesz a palicsi Wellnessközpont az emberek télen és nyáron is mehetnek majd fürödni.


Elmaradnak Szabadkán a szervezett ortodox karácsonyváró programok

Nem szervezik meg a hagyományos tölgyfavágást, és az ágak égetését sem a korzón.

A járványhelyzet miatt idén elmaradnak Szabadkán a szervezett ortodox karácsonyváró programok a város központjában. A Szent Száva szerb kulturális központ és a szabadkai ortodox egyház idén nem szervezi meg a hagyományos tölgyfavágást a makkhetesi erdőben, és az ágak égetését sem a város főterén. Helyette online tartalmakat közvetítenek a kulturális központ YouTube-csatornáján.

Elmaradnak a szervezett ortodox karácsonyváró programok

Szabadkán elmaradnak a szervezett ortodox karácsonyváró programok.

Az ortodox a keresztény
valláshoz tartozik.
Sok szerb nyelvű
ember ortodox vallású.
Az ortodox karácsony
január 7-én lesz.
Elmarad a tölgyfavágás,
és az ágak égetése is
Szabadka főterén.
A koronavírus-járvány
miatt maradnak el
a szervezett ortodox
karácsonyváró programok
Szabadkán.
Az interneten keresztül
lehet majd ortodox
karácsonnyal kapcsolatos
videókat nézni.
A Szent Száva Szerb
Kulturális Központ
YouTube-csatornáján
lehet majd nézni
a videókat.


Új térfigyelő kamerák Szabadkán

Kamerákat szerelnek fel Szabadkán, a Makszim Gorkij út és a Radić fivérek utca kereszteződésében.

A város egyik legforgalmasabb részén a közlekedést figyelik majd, ugyanúgy, mint a Patria Hotelnél elhelyezett kamerák. Felvétel készül majd arról, ha valaki a piros lámpánál halad át a kereszteződésen, és azt is ellenőrzik, hogy közlekednek-e tehergépjárművek azon a szakaszon, ahol egyébként tilos lenne. A napokban a szerelési munkálatok miatt egy-egy sávot lezárnak majd, emiatt figyelemre és türelemre kérik a sofőröket.

Új térfigyelő kamerák Szabadkán

Tegnap új térfigyelő kamerákat kezdtek felszerelni Szabadkán.

Tegnap szeptember 28-a,
hétfő volt.
Az új térfigyelő kamerák
a Makszim Gorkij út
és a Radić fivérek utca
kereszteződésében lesznek.
Ezek az utcák
a város legforgalmasabb részei.
Az új térfigyelő kamerák
a közlekedést fogják
figyelni.
Szabadkán a Patria Hotelnél is
vannak térfigyelő kamerák.
A térfigyelő kamerák
lefényképezik azt
az autóst, aki
a piros lámpánál halad át.
A térfigyelő kamerák
azt is figyelik,
hogy közlekednek-e
teherautók azon az úton,
ahol tilos.
A térfigyelő kamerák
szerelése miatt,
lesz olyan útszakasz,
amit lezárnak
a következő napokban.
A sofőrök legyenek
figyelmesek
és türelmesek.


Oltóbusz lesz Újvidéken

Oltóbusz bevezetését tervezik Újvidéken és környékén. Ennek oka, hogy a vártnál kevesebben vették fel a koronavírus elleni vakcinát - véli a tartományi székváros polgármestere, Miloš Vučević.

Az illetékesek a Városi Közlekedési Közvállalat egyik autóbuszát tervezik átalakítani mozgó oltóponttá, amely a város forgalmas helyeit és kültelepüléseit járná. Újvidéken az átoltottság 40 százalékos. Vučević szerint ez a szám nem elegendő a biztonságos környezet újrateremtéséhez. Szeretne egy új lehetőséget adni a polgároknak és felgyorsítani az immunizációt. Szerdától egyébként a Promenada bevásárlóközpontban is oltópontot hoznak létre - jelentette ki Vučević Instagram profilján.
A post shared by Милош Вучевић (@milosvucevic_gradonacelnik)

Oltóbusz lesz Újvidéken

A tervek szerint 1 autóbusz lesz átalakítva
mozgó oltóhelyiséggé.
Az autóbuszban is fel lehetne venni
a koronavírus elleni védőoltást
Újvidéken és környékén.
Ez a busz azért lenne fontos,
mert Újvidék polgármestere szerint
kevés ember vette fel eddig
a koronavírus elleni védőoltást a városban.
Újvidék 1 nagyváros Vajdaságban.
Szerdától a Promenada nevű
bevásárlóközpontban is oltóhelyiséget alakítanak ki.
Szerda május 5-e, holnap lesz.


Akadálymentesítés a szabadkai Majsai Úti Általános Iskolában

Akadálymentessé vált a lépcsőhasználat a mozgássérült gyermekek számára a szabadkai Majsai Úti Általános Iskolában.

A berendezést a Tartományi Oktatási Titkárság segítségével szerezte be az intézmény. Az lépcsőliftnek köszönhetően az iskolán belül a földszintről az emeletre könnyedén feljuthatnak a diákok. A beruházás összértéke 1 millió 900 ezer dinár. A mozgáskorlátozott diákok a lépcsőliften kívül egy akadálymentesített feljárót is igénybe vehetnek az épületbe való bejutáskor.
Bognár Beáta, igazgató, Majsai Úti Általános Iskola: „Jelen pillanatban három mozgásában korlátozott tanulónk van. A három tanulóból egy kerekesszékes, és van egy gyengén látó kislányunk, akik szintén használni tudják ezt a lépcsőliftet. Úgy gondolom, hogy megkönnyíti mindenképpen az iskolában való közlekedésüket, az iskolai életet, és hozzájárul ahhoz, hogy a tanulásra még inkább tudjanak koncentrálni.”

Akadálymentessé vált a lépcsőhasználat a szabadkai Majsai Úti Általános Iskolában.

Az akadálymentes lépcsőt
így már a mozgássérült
gyermekek is tudják
használni.
Az akadálymentes lépcsőnél
lépcsőlift segíti
a mozgássérült tanulókat,
hogy feljussanak
az emeletre.
Van olyan mozgássérült
ember, aki kerekesszékben ül.
Az akadálymentes lépcsőt
a kerekesszékben ülő
ember is tudja használni.
A szabadkai Majsai Úti
Általános Iskolába is
járnak mozgássérült
diákok.
Ezért nagyon fontos volt
a lépcsőt akadálymentessé
alakítani.
Az iskola bejáratánál
akadálymentesített feljárót is
kialakítottak a mozgássérült
tanulók számára.
Az akadálymentes lépcsőt
a mozgássérült és
a látássérült tanulók is
tudják használni.
Az akadálymentes lépcső
segíti a mozgássérült tanulókat,
hogy könnyebben tudjanak
mozogni az iskola
épületében.


Szabadka: várja a rászorulókat a melegedő

A 20 férőhelyes ideiglenes szálláson jelenleg két ember húzza meg magát a téli hidegben. Ez a szám várhatóan növekedni fog a következő napokban - mondják az illetékesek.

Január harmadikától várja ismét a rászorulókat a melegedő Szabadkán. Megvetett ágyak és meleg helyiség. A téli időszakban ez életmentő lehet azoknak, akik az utcán élnek. Budai Józsefnek nincs otthona, nincs kire számítania. Számára a melegedő évek óta egy biztos pont, ahol meg tudja húzni magát. „Az étel jó, fürdünk, tisztálkodunk, egyedül mosunk. Abból a szempontból meg tudom köszönni a Caritasnak és a Vöröskeresztnek, hogy segítenek rajtunk, hogy nem vagyunk kint.”
A napi három étkezés mellett ruhákat és tisztálkodási szereket is kapnak a bentlakók. Miodrag Varo, munkatárs, Vöröskereszt, Szabadka: „Harmadikán délben kinyitottuk a melegedő ajtaját. Pillanatnyilag két ember van itt. 0-24-ig, délelőtti váltásban a mi önkénteseink vannak itt. Szóval 7 órától délután 3 óráig. A délutáni és az éjszakai váltást pedig a Caritas önkéntesei fedik.”
A melegedőt megtekintette Ilija Đukanović, a szabadkai Városi Tanács szociális és egészségügyi kérdésekkel megbízott tanácstagja. „A városi költségvetésből idén több pénzt különítettek el, mint az előző években. Ez az összeg 500 ezer dinárt tesz ki. Ami a szervezetek támogatását illeti, az pedig megegyezik az előző évi összeggel.”
Az illetékesek általános orvosi vizsgálatokat is biztosítani fognak, amint megtelik az épület. Az időjárási viszonyoktól függ, hogy meddig lesz nyitva a melegedő,

Melegedő a rászorultaknak Szabadkán

Melegedő várja a rászorultakat Szabadkán.

Január 3-tól nyitva van a melegedő Szabadkán.
A melegedő Szabadkán
a Gáj utca 50. házszám alatt van.
A melegedő 1 épület, ahol meleg szobák,
ágyak, meleg ételek, és fürdőszobák vannak.
A melegedő a rászorultak miatt van nyitva.
Rászoruló ember az, akinek nincs otthona,
és az utcán él.
A szabadkai melegedő egész nap nyitva van.
A melegedőben a rászoruló emberek
ételt kapnak, ruhákat kapnak
és tisztálkodási szereket is kapnak.
Tisztálkodási szer például
a szappan, a fogrém, a fogkefe.
A melegedőben 20 ember lakhat.
A melegedőben most még csak 2 ember van.
A következő napokban
több ember fog menni a melegedőbe.
A téli hideg miatt lesz több ember
a melegedőben.
A melegedő addig van nyitva,
amíg téli, hideg időjárás van.
A szabadkai Caritas és Vöröskereszt
szervezi meg a melegedő nyitva tartását.
A Caritas és a Vöröskeresz 2 szervezet,
ahol az emberek segítenek a rászorultaknak.
A szabadkai melegedőben a Caritas
és a Vöröskereszt önkéntesei dolgoznak.
Önkéntes olyan ember,
aki rászoruló embereken segít.
Az önkéntes nem kér pénzt a segítségért.